Nacistinė Vokietija

**Nacistinė Vokietija** (), oficialiai **Vokietijos reichas** (), vėliau **Didžiosios Vokietijos reichas** () – valstybė, gyvavusi 1933–1945 m., kai Adolfas Hitleris ir Nacionalsocialistinė vokiečių darbininkų partija (NSDAP) valdė šalį, kurią pavertė totalitarine diktatūra. Hitlerinė propaganda vartojo terminą **Trečiasis reichas** (), siekdama sudaryti Vokietijos imperijos tęstinumo įspūdį. Terminas buvo siejamas su dviem ankstesnėmis vokiečių imperijomis (reichais) – Šventąja Romos imperija (962–1806) ir Vokietijos imperija (1871–1918). Trečiasis reichas, kurį A. Hitleris ir naciai vadino „**Tūkstantmečiu reichu**“ (), baigė gyvuoti 1945 m. gegužę, kai Sąjungininkai nugalėjo Vokietiją, Europoje užbaigdami Antrąjį pasaulinį karą.

1933 m. sausio 30 d. Veimaro Respublikos prezidentas Paulius fon Hindenburgas paskyrė A. Hitlerį Vokietijos kancleriu. 1933 m. kovo 23 d. priimtas Įgalinimo aktas suteikė A. Hitlerio vyriausybei teisę leisti įstatymus be Reichstago ar prezidento pritarimo. Nacių partija ėmė naikinti visą politinę opoziciją ir įtvirtinti savo valdžią. 1934 m. rugpjūčio 2 d. P. fon Hindenburgui mirus A. Hitleris kaip kancleris perėmė prezidento įgaliojimus ir pasiskelbė vokiečių tautos vadu – fiureriu. Visa valdžia buvo sutelkta A. Hitlerio rankose ir jo žodis tapo aukščiausiu įstatymu. Naciai Didžiosios depresijos įkarštyje, plėtodami karo pramonę ir mišrią ekonomiką, atkūrė ekonominį stabilumą ir panaikino didelį nedarbą. Nacių režimas, pasinaudojęs biudžeto deficitu, ėmėsi didžiulės slaptos perginklavimo programos, suformavo Vermachtą ir vykdė didelius viešųjų darbų projektus, pvz., greitkelių tiesimas. Ekonominio stabilumo grąžinimas padidino režimo populiarumą.

Rasizmas, nacių eugenika ir ypač antisemitizmas buvo pagrindiniai ideologiniai režimo bruožai. Germanų tautas naciai laikė „pranašesniąja rase“ – gryniausia arijų rasės šaka. Žydų ir romų diskriminacija bei persekiojimas prasidėjo iškart po atėjimo į valdžią. Pirmosios koncentracijos stovyklos įkurtos 1933 m. kovo mėn. Žydai, liberalai, socialistai, komunistai ir kiti politiniai oponentai bei nepageidaujami asmenys buvo įkalinti, ištremti arba nužudyti. Krikščionių bažnyčios ir piliečiai, priešinęsi A. Hitlerio valdžiai, buvo engiami, o daugelis lyderių – įkalinti. Švietimas buvo orientuotas į rasinę biologiją, gyventojų politiką ir pasirengimą karinei tarnybai. Moterų karjeros ir mokymosi galimybės buvo apribotos. Poilsis ir turizmas buvo organizuojami pagal programą „Stiprybė per džiaugsmą“, o 1936 m. vasaros olimpinės žaidynės pademonstravo Vokietiją tarptautinėje arenoje. Propagandos ministras Jozefas Gebelsas, pasitelkdamas spaudą, radiją, kiną, sportą, masinius renginius bei A. Hitlerio oratorinius gabumus, diegė visuomenei nacizmo idėjas. Vyriausybė kontroliavo meninę raišką: vienas meno formas skatino, o kitas uždraudė.

Nuo 4-ojo dešimtmečio antros pusės nacistinė Vokietija, grasindama karu, kėlė vis agresyvesnius teritorinius reikalavimus. 1935 m. Saro kraštas plebiscitu nubalsavo už prisijungimą prie Vokietijos, o 1936 m. A. Hitleris įvedė kariuomenę į Reino kraštą, kuris po Pirmojo pasaulinio karo buvo demilitarizuotas. 1938 m. Vokietija prisijungė Austriją, vėliau tais pačiais metais – Čekoslovakijos Sudetų kraštą. 1939 m. kovo mėn. Slovakija paskelbta Vokietijai pavaldžia valstybe. Tuo tarpu likusioje Čekoslovakijoje įkurtas Bohemijos ir Moravijos protektoratas. Netrukus po to, Vokietija privertė Lietuvą atiduoti Klaipėdos kraštą. 1939 m. rugpjūčio 23 d. Vokietija su Sovietų Sąjunga pasirašė nepuolimo sutartį. 1939 m. rugsėjo 1 d. įsiveržė į Lenkiją, Europoje pradėdama Antrąjį pasaulinį karą. Iki 1942 m. pabaigos Vokietija ir jos Ašies sąjungininkės kontroliavo didžiąją dalį Europos ir Šiaurės Afrikos. Reichskomisariatai, civiliniai administraciniai vienetai, perėmė nacių užimtų teritorijų kontrolę, o likusioje Lenkijos dalyje įkurta Generalgubernija. Vokietija išnaudojo tiek savo okupuotų teritorijų, tiek sąjungininkų žaliavas ir darbo jėgą.

Genocidas, masinės žudynės ir didelio masto priverstinis darbas tapo esmine režimo dalimi. Nuo 1939 m. šimtai tūkstančių vokiečių, turinčių psichinę ar fizinę negalią, buvo nužudyti. Operatyvinės grupės – specialūs žudymo būriai – sekė paskui Vermachtą okupuotose teritorijose ir vykdė milijonų žydų bei kitų aukų genocidą – Holokaustą. Nuo 1941 m. nacių koncentracijos ir naikinimo stovyklose buvo įkalinti arba nužudyti milijonai žmonių.

Nors Vokietijos invazija į Sovietų Sąjungą 1941 m. iš pradžių buvo sėkminga, sovietų atsigavimas ir JAV įsitraukimas į karą lėmė, kad 1943 m. Vermachtas prarado iniciatyvą Rytų fronte ir jau 1944 m. pabaigoje buvo nustumtas iki prieškarinių sienų. 1944 m. išaugo Vokietijos miestų bombardavimas iš oro. Po išsilaipinimo Normandijoje Vokietiją iš rytų spaudė Sovietų Sąjunga, o iš vakarų – kiti Sąjungininkai. 1945 m. gegužės 8 d. Vokietija kapituliavo. A. Hitlerio atsisakymas pripažinti pralaimėjimą kare lėmė dar šimtų tūkstančių žmonių mirtis paskutiniais karo mėnesiais. Sąjungininkai pradėjo Vokietijos denacifikacijos procesą, o Niurnbergo teisme už karo nusikaltimus nuteisė išgyvenusią nacių vadovybę.

## Priešistorė
1919–1933 m. Vokietija buvo vadinama Veimaro Respublika. Tai buvo respublika su pusiau prezidentine sistema. Veimaro Respublika susidūrė su daugybe problemų. Šalį kamavo hiperinfliacija, politiniai nesutarimai bei prieštaringi santykiai su Pirmojo pasaulinio karo nugalėtojais – Sąjungininkais. Po karo prasidėjo dideli Vokietijos ekonomikos sunkumai, daugiausia dėl karo reparacijų, kurias turėjo sumokėti pagal 1919 m. Versalio sutartį. Vyriausybė spausdino pinigus, kad galėtų sumokėti reparacijas, tačiau didėjanti hiperinfliacija paskatino neregėtą kainų šuolį ir ekonomikos griūtį. Dėl kilusios ekonominės krizės Vokietija nebuvo pajėgi išmokėti reparacijas Prancūzijai. Atsakydama į tai, 1923 m. Prancūzija užėmė Rūro sritį, o tai dar labiau pagilino krizę.

1920 m. įkurta Nacionalsocialistinė vokiečių darbininkų partija, geriau žinoma nacių partijos pavadinimu. Partija pakeitė prieš metus įkurtą Vokiečių darbininkų partiją. Nacių partijos programa apėmė Veimaro Respublikos nuvertimą, Versalio sutarties atšaukimą, radikalų antisemitizmą ir antibolševizmą. Buvo žadama suteikti „gyvybinės erdvės“ vokiečiams, suformuoti visuomenę rasės pagrindu ir „išvalyti“ šalį nuo žydų, iš kurių bus atimta pilietybė ir pilietinės teisės. Naciai siūlė tautinį ir kultūrinį atgimimą, pagrįstą Liaudies judėjimu. Partija, ypač jos sukarinta organizacija SA, arba rudmarškiniai, naudojo fizinį smurtą, siekdama sustiprinti savo politinę įtaką, žlugdydama opozicinių organizacijų susirinkimus ir gatvėse užpuldama jų narius bei žydus. Tokios dešiniosios ekstremistinės grupuotės buvo paplitusios Bavarijoje, o jas toleravo dešiniesiems prijaučianti Gustavo fon Karo valdžia.

1929 m. spalio 24 d. žlugusi JAV akcijų rinka stipriai paveikė Vokietiją. Milijonai neteko darbo, o keli didieji bankai žlugo. A. Hitleris ir naciai ruošėsi pasinaudoti susidariusia padėtimi, kad įgautų politinės galios. Jie žadėjo stiprinti ekonomiką ir suteikti darbo vietų. Daugelis rinkėjų nusprendė, kad nacių partija gali atkurti tvarką, numalšinti pilietinius neramumus ir sugrąžinti Vokietijos didybę. 1932 m. parlamento rinkimuose partija surinko 37,4 % balsų ir tapo didžiausia Reichstage.

## Istorija

### Nacių atėjimas į valdžią

Nors per dvejus 1932 m. Reichstago rinkimus naciai gavo daugiausia vietų, jie neįgijo absoliučios daugumos. A. Hitleris atsisakė prisijungti prie koalicinės vyriausybės, jei nebus jos vadovu. Spaudžiamas politikų, pramonininkų ir verslininkų, prezidentas Paulius fon Hindenburgas 1933 m. sausio 30 d. paskyrė A. Hitlerį Vokietijos kancleriu. Šis įvykis vadinamas machtergraifungu – valdžios užgrobimu.

1933 m. vasario 27 d. naktį padegtas Reichstago pastatas. Olandų komunistas Marinus van der Lubbe pripažintas kaltu dėl gaisro sukėlimo. A. Hitleris paskelbė, kad padegimas reiškia komunistų sukilimo pradžią. 1933 m. vasario 28 d. išleistas Reichstago gaisro dekretas atšaukė daugumą pilietinių laisvių, įskaitant susirinkimų teisę ir spaudos laisvę. Dekretas taip pat leido policijai neribotam laikui sulaikyti žmones be pagrindo. Įstatymą lydėjo propagandos kampanija, paskatinusi visuomenės pritarimą šiai priemonei. SA ėmėsi smurtinio komunistų slopinimo, visoje šalyje sulaikydama 4000 Vokietijos komunistų partijos narių.

1933 m. kovo 23 d. Reichstage priimta Veimaro konstitucijos pataisa – Įgalinimo aktas, suteikęs A. Hitlerio vyriausybei labai didelius įgaliojimus. Ši pataisa leido A. Hitleriui ir jo kabinetui priimti įstatymus, net pažeidžiančius konstituciją, be prezidento ar Reichstago sutikimo. Kadangi įstatymo projektui priimti reikėjo dviejų trečdalių balsų daugumos, naciai pasitelkė bauginimą ir Reichstago gaisro dekreto nuostatas, kad neleistų dalyvauti socialdemokratams. Gegužės 10 d. vyriausybė areštavo socialdemokratų partijos turtą, o birželio 22 d. ji uždrausta. Birželio 21 d. SA surengė kratą Vokietijos nacionalinės liaudies partijos (buvusių koalicijos partnerių) biuruose, o birželio 29 d. privertė nutraukti veiklą. 1933 m. liepos 14 d. priėmus įstatymą, nurodantį, kad nacių partija yra vienintelė teisėta partija, Vokietija tapo vienpartine valstybe. Naujų partijų steigimas pripažintas neteisėtu, o visos dar likusios politinės partijos uždraustos. Įgalinimo aktas vėliau tapo teisiniu nacių sukurtos diktatūros pagrindu. Kiti rinkimai 1933, 1936 ir 1938 m. buvo kontroliuojami nacių, juose išrinkti tik partijos nariai.

### Vokietijos nacifikacija

A. Hitlerio ministrų kabinetas, naudodamasis Reichstago gaisro dekretu ir Įgalinimo aktu, pradėjo vadinamojo glaichšaltungo ( – ‘suvienodinimas’) procesą, dėl kurio visi gyvenimo aspektai tapo kontroliuojami partijos. Atskiros žemės, kurių nekontroliavo išrinktos nacių vyriausybės ar nacių vadovaujamos koalicijos, buvo priverstos sutikti su reichskomisarų paskyrimu, kad žemės atitiktų centrinės valdžios politiką. Komisarai turėjo teisę skirti ir paleisti vietos vyriausybes, žemių parlamentus, pareigūnus ir teisėjus. Vokietija tapo unitarine valstybe, kurios visas žemių vyriausybes kontroliavo nacių valdoma centrinė valdžia. 1934 m. sausį žemių parlamentai ir Reichsratas (federaliniai aukštieji rūmai) panaikinti, o visos valstybinės galios perduotos centrinei valdžiai.

Visų pilietinių organizacijų, įskaitant žemės ūkio grupes, savanorių organizacijas ir sporto klubus, vadovybę pakeitė nacių rėmėjai arba partijos nariai. Šios organizacijos arba susijungė su nacių partija, arba nutraukė veiklą. 1933 m. nacių vyriausybė Gegužės pirmąją paskelbė „Nacionaline darbo diena“ ir pakvietė profesinių sąjungų atstovus į Berlyną švęsti. Kitą dieną SA nugriovė profesinių sąjungų biurus visoje šalyje, jos priverstos nutraukti veiklą, o jų vadovai suimti. 1933 m. balandį priimtas Profesinių civilinių paslaugų atkūrimo įstatymas iš pareigų pašalino visus mokytojus, dėstytojus, teisėjus ir valdžios pareigūnus, kurie buvo žydai arba kurių įsipareigojimas partijai buvo įtariamas. Tai reiškė, kad vienintelės nepolitinės institucijos, kurių nekontroliavo naciai, buvo bažnyčios.

Nacių režimas panaikino Veimaro Respublikos simbolius, įskaitant juodos, raudonos ir auksinės spalvos vėliavą, ir priėmė perdarytą simboliką. Ankstesnė imperatoriškoji juodos, baltos ir raudonos spalvos trispalvė atkurta kaip viena iš dviejų oficialių Vokietijos vėliavų. Antroji buvo nacių partijos vėliava su svastika, kuri 1935 m. tapo vienintele valstybine vėliava. Partijos himnas „Horsto Veselio daina“ tapo antruoju šalies himnu.

Vokietija vis dar buvo sunkioje ekonominėje padėtyje, nes 6 mln. žmonių buvo bedarbiai, o prekybos balansas kėlė nerimą. Naudojant biudžeto deficitą, viešųjų darbų projektai pradėti 1934 m., vien iki tų metų pabaigos sukurta 1,7 mln. naujų darbo vietų. Pradėjo kilti vidutinis darbo užmokestis.

### Diktatūros įtvirtinimas
SA vadovybė ir toliau darė spaudimą didinti politinę ir karinę galią. Reaguodamas į tai, A. Hitleris nurodė SS ir gestapui pradėti visos SA vadovybės „valymą“. A. Hitleris nusitaikė į SA štabo viršininką Ernstą Remą ir kitus SA lyderius, kurie kartu su daugeliu A. Hitlerio politinių oponentų (tokių kaip Gregoras Štraseris ir buvęs kancleris Kurtas fon Šleicheris) buvo areštuoti ir sušaudyti. Iš viso iki ryto nužudyta apie 200 žmonių. Šis įvykis pramintas Ilgųjų peilių naktimi.

1934 m. rugpjūčio 2 d. mirė prezidentas P. fon Hindenburgas. Dieną prieš ministrų kabinetas priėmė „Įstatymą dėl aukščiausių Reicho valstybinių pareigų“, kuriame teigiama, kad mirus P. fon Hindenburgui prezidento pareigos bus panaikintos, o jo įgaliojimus perims kancleris. A. Hitleris, tapęs valstybės ir vyriausybės vadovu, pasiskelbė vokiečių tautos „vadu ir kancleriu“ (*Führer und Reichskanzler*). Vokietija tapo totalitarine valstybe su A. Hitleriu priešakyje. Būdamas valstybės vadovu, A. Hitleris tapo vyriausiuoju ginkluotųjų pajėgų vadu. Naujasis įstatymas numatė pakeistą karių ištikimybės priesaiką, kad jie patvirtintų ištikimybę ne vyriausiojo vado pareigybei ar valstybei, o asmeniškai A. Hitleriui. Rugpjūčio 19 d. prezidento ir kanclerio pareigų sujungimui plebiscitu pritarė 90 % gyventojų.

Daugumai vokiečių palengvėjo, kad Veimaro eros konfliktai ir gatvių susirėmimai baigėsi. Žmonės užtvindyti propaganda, kuriai vadovavo Visuomenės švietimo ir propagandos ministras Jozefas Gebelsas, žadėjęs visiems taiką ir gerovę vieningoje šalyje, be marksizmo ir Versalio sutarties suvaržymų. Nacių partija valdžią įgijo ir įteisino per savo pradinę revoliucinę veiklą, vėliau manipuliuodama teisiniais mechanizmais, naudodama policijos galias ir perimdama valstybės bei federalines institucijas. Pirmoji didelė nacių koncentracijos stovykla, iš pradžių skirta politiniams kaliniams, atidaryta Dachau 1933 m. Iki karo pabaigos sukurta šimtai įvairaus dydžio ir paskirties stovyklų.

Nuo 1933 m. balandžio buvo priimta daugybė priemonių, apibrėžiančių žydų statusą ir jų teises. 1935 m. priimti Niurnbergo įstatymai atėmė iš žydų pagrindines teises. Naciai atimdavo iš žydų jų turtą, teisę tuoktis su ne žydais ir teisę užimti daugybę darbo sričių (pvz., teisės, medicinos ar švietimo). Galiausiai naciai paskelbė žydus nepageidaujamais tarp Vokietijos piliečių ir visuomenės.

### Rengimasis karui
: **'
Pirmaisiais nacių režimo metais Vokietija neturėjo sąjungininkų, o jos kariuomenę smarkiai susilpnino Versalio sutartis. Prancūzija, Lenkija, Italija ir [[Sovietų Sąjunga]] turėjo priežasčių prieštarauti A. Hitlerio atėjimui į valdžią. 1933 m. kovą Lenkija pasiūlė Prancūzijai įsitraukti į prevencinį karą prieš Vokietiją. [[Italijos karalystė (1861–1946)|Fašistinė Italija]] prieštaravo vokiečių pretenzijoms į [[Balkanai|Balkanus]] ir [[Pirmoji Austrijos Respublika|Austriją]], kuriuos [[Benito Mussolini|Benitas Musolinis]] laikė Italijos įtakos sferoje.

1933 m. vasarį A. Hitleris paskelbė, kad turi būti pradėtas perginklavimas (iš pradžių slaptai, nes tai pažeidė Versalio sutartį). 1933 m. gegužės 17 d. A. Hitleris Reichstage pasakė kalbą, kurioje išdėstė savo „troškimą siekti taikos“ pasaulyje, ir priėmė JAV prezidento [[Franklin Roosevelt|Franklino Ruzvelto]] pasiūlymą dėl nusiginklavimo, su sąlyga, kad kitos Europos valstybės padarys tą patį. Šioms atsisakius priimti pasiūlymą, A. Hitleris spalį išvedė Vokietiją iš Pasaulinės nusiginklavimo konferencijos ir [[Tautų Sąjunga|Tautų Sąjungos]], teigdamas, kad jos nusiginklavimo sąlygos yra nesąžiningos, jei taikomos tik Vokietijai. Lapkritį vykusiame referendume 95 % piliečių pritarė Vokietijos pasitraukimui.

1934 m. A. Hitleris savo karo vadams pasakė, kad karas rytuose turėtų prasidėti 1942 m. [[Saro kraštas]], kuris po Pirmojo pasaulinio karo 15 metų perduotas valdyti Tautų Sąjungai, 1935 m. sausį nubalsavo tapti Vokietijos dalimi. 1935 m. kovą A. Hitleris paskelbė apie oro pajėgų kūrimą ir kad [[reichsveras]] bus padidintas iki 550&nbsp;000 karių. 1935 m. birželio 18 d. Didžioji Britanija pasirašė su Vokietija susitarimą, pagal kurį šiai buvo leista sukurti didžiulį karo laivyną.

Didžiajai Britanijai ir Prancūzijai dėl [[Antrasis Italijos–Etiopijos karas|Italijos invazijos į Etiopiją]] iš esmės nesiimant jokių priemonių, 1936 m. kovo 7 d. A. Hitleris, pasinaudojęs Prancūzijos ir Sovietų Sąjungos savitarpio pagalbos sutartimi, įsakė kariuomenei žygiuoti į [[demilitarizuota Reino zona|demilitarizuotą Reino zoną]] ir ją užimti. Tai buvo šiurkštus Versalio sutarties pažeidimas. Kadangi teritorija priklausė Vokietijai, Didžioji Britanija ir Prancūzija manė, kad bandymas priversti Vokietiją vykdyti sutartį nėra vertas karo rizikos. Kovo 29 d. vykusiuose vienpartiniuose rinkimuose naciai sulaukė 98,9 % palaikymo. 1936 m. A. Hitleris pasirašė [[Antikominterno paktas|Antikominterno paktą]] su [[Japonijos imperija|Japonija]] ir nepuolimo sutartį su B. Musoliniu, kurią netrukus imta vadinti „Berlyno–Romos ašimi“.

A. Hitleris siuntė ginkluotę ir paramą generolo [[Francisco Franco|Fransisko Franko]] nacionalistinėms pajėgoms [[Ispanijos pilietinis karas|Ispanijos pilietiniame kare]], kuris prasidėjo 1936 m. liepą. Vokiečių „Condor“ legionas turėjo daugybę orlaivių, taip pat tankų kontingentą. 1937 m. legiono oro pajėgos sunaikino [[Gernika|Gernikos]] miestą. 1939 m. laimėję nacionalistai tapo neformaliais nacistinės Vokietijos sąjungininkais.

==== Austrija ir Čekoslovakija ====


1938 m. vasarį A. Hitleris Austrijos kancleriui [[Kurt Schuschnigg|Kurtui Šušnigui]] pabrėžė Vokietijos „būtinybę apsaugoti savo sienas“. K. Šušnigas bandė gelbėti Austrijos nepriklausomybę ketindamas kovo 13 d. surengti plebiscitą. Šiems planams už akių užbėgo A. Hitleris, kai kovo 11 d. nusiuntė K. Šušnigui ultimatumą, reikalaudamas perleisti valdžią Austrijos nacių partijai, antraip įsiverš į šalį. Kitą dieną vokiečių kariuomenė įžengė į Austriją, kurią entuziastingai pasitiko gyventojai.

[[Čekoslovakija|Čekoslovakijoje]] gyveno žymi vokiečių mažuma, daugiausia [[Sudetų kraštas|Sudetų krašte]]. Spaudžiama [[Sudetų vokiečių partija|Sudetų vokiečių partijos]] sukarintų būrių, Čekoslovakijos vyriausybė pasiūlė regionui ekonomines nuolaidas. A. Hitleris nusprendė ne tik prijungti Sudetų kraštą, bet ir visiškai sunaikinti Čekoslovakiją. Naciai ėmėsi propagandos kampanijos, siekdami gauti paramą įsiveržimui. Aukščiausi Vokietijos kariuomenės lyderiai priešinosi planui, nes Vokietija dar nebuvo pasirengusi karui.

Dėl krizės Didžioji Britanija, Čekoslovakija ir Prancūzija ruošėsi karui. Siekdamas išvengti karo, Didžiosios Britanijos ministras pirmininkas [[Neville Chamberlain|Nevilis Čemberlenas]] inicijavo [[Miuncheno susitarimas|Miuncheno susitarimą]], pasirašytą 1938 m. rugsėjo 29 d. Čekoslovakijos vyriausybė buvo priversta pripažinti Sudetų krašto prijungimą prie Vokietijos. Londone su džiaugsmu sutiktas N. Čemberlenas sakė, kad susitarimas atnešė „taiką mūsų laikams“. Pagal Miuncheno susitarimą, spalio 2 d. Lenkija okupavo Silezijos [[Cešynas|Cešyno]] sritį, lapkričio 2 d. Vengrija – Slovakijos ir [[Užkarpatės Ukraina|Užkarpatės Ukrainos]] pietinius rajonus ([[Vienos arbitražai|Pirmasis Vienos arbitražas]]). 1939 m. kovo 15 d. Čekoslovakijos prezidentas [[Emil Hácha|Emilis Hacha]], spaudžiamas Vokietijos vyriausybės, sutiko, kad Vokietijos kariuomenė okupuotų Čekiją. Jos vietoje įkurtas [[Bohemijos ir Moravijos protektoratas]]. Dieną prieš tai slovakiškoje dalyje paskelbta Vokietijai pavaldi [[Slovakijos respublika (1939–1945)|Slovakijos respublika]]. Kovo 15 d. Vengrija okupavo ir aneksavo dalį [[Slovakijos-Vengrijos karas|Rytų Slovakijos]] ir visą Užkarpatės Ukrainą.

Naciai perėmė Austrijos ir Čekijos užsienio valiutos atsargas, žaliavų atsargas, ryšių priemones, kurie buvo išsiųsti į Vokietiją. „Reichswerke Hermann Göring“ pramonės konglomeratas perėmė plieno ir anglies gamybos įrenginių kontrolę abiejose šalyse.

==== Lenkija ====
1934 m. sausį Vokietija su Lenkija pasirašė [[Vokietijos ir Lenkijos nepuolimo sutartis|nepuolimo sutartį]]. 1939 m. kovą A. Hitleris pareikalavo grąžinti [[Laisvasis Dancigo miestas|Laisvąjį Dancigo miestą]] ir [[Dancigo koridorius|Dancigo koridorių]] – žemės juostą, skyrusią [[Rytų Prūsija|Rytų Prūsiją]] nuo likusios Vokietijos. Didžioji Britanija paskelbė, kad ateitų į pagalbą Lenkijai, jei ji būtų užpulta. A. Hitleris, manydamas, kad Didžioji Britanija iš tikrųjų nesiims veiksmų, įsakė parengti invazijos planą 1939 m. rugsėjui. Gegužės 23 d. A. Hitleris išdėstė generolams planą ne tik užimti Dancigo koridorių, bet ir išplėsti Vokietijos teritoriją į rytus. Jis tikėjosi, kad šį kartą jie bus sutikti su pasipriešinimu.

Vokiečiai dar kartą patvirtino savo [[Plieno paktas|sąjungą su Italija]] ir pasirašė nepuolimo sutartis su Danija, Estija ir Latvija, o prekybiniai ryšiai buvo įforminti su Rumunija, Norvegija ir Švedija. 1939 m. rugpjūčio 23 d. užsienio reikalų ministras [[Joachim von Ribbentrop|Joachimas fon Ribentropas]] su Sovietų Sąjunga pasirašė nepuolimo sutartį – [[Molotovo–Ribentropo paktas|Molotovo–Ribentropo paktą]]. Sutartyje taip pat buvo papildomų slaptųjų protokolų, padalijusių Lenkiją ir [[Baltijos šalys|Baltijos šalis]] į Vokietijos ir Sovietų Sąjungos įtakos sferas.

=== Antrasis pasaulinis karas ===



==== Užsienio politika ====
Vokietijos karo meto užsienio politika buvo susijusi su sąjungininkų vyriausybių, tiesiogiai ar netiesiogiai kontroliuojamų iš Berlyno, kūrimu. Buvo ketinama gauti karių iš sąjungininkų, tokių kaip Italija ir Vengrija, ir darbininkų bei maisto atsargų iš sąjungininkų, tokių kaip [[Viši režimas|Viši Prancūzija]]. Vengrija, 1940 m. rugsėjo 27 d. pasirašiusi [[Trišalis paktas|Trišalį paktą]], tapo ketvirtąja šalimi, prisijungusia prie Ašies. Bulgarija paktą pasirašė lapkričio 17 d. Vokietija, siekdama užsitikrinti naftos tiekimą, derėjosi su savo naująja sąjungininke [[Rumunijos karalystė|Rumunija]], kuri kartu su Slovakija pasirašė paktą lapkričio 23 d. Iki 1942 m. pabaigos Rytų fronte iš Rumunijos buvo 24, iš Italijos ir Vengrijos – po 10 divizijų. Vokietija visiškai kontroliavo Prancūziją 1942, Italiją – 1943, Vengriją – 1944 m. Nors Japonija buvo galinga sąjungininkė, santykiai tarp šalių buvo tolimi, stokojo veiksmų koordinavimo ir bendradarbiavimo.

==== Karo pradžia ====
1939 m. rugsėjo 1 d. [[invazija į Lenkiją|Vokietija įsiveržė į Lenkiją]] ir užėmė Laisvąjį Dancigo miestą, pradėdama Antrąjį pasaulinį karą. Laikydamosi įsipareigojimų Lenkijai, Didžioji Britanija ir Prancūzija rugsėjo 3 d. paskelbė karą Vokietijai. 1939 m. rugsėjo 17 d. į Lenkijos rytinę dalį [[TSRS invazija į Lenkiją|įsiveržė Sovietų Sąjungos]] kariuomenė. [[Sicherheitspolizei|Saugumo policijos]] ir [[Sicherheitsdienst|saugumo tarnybos]] viršininkas [[Reinhard Heydrich|Reinhardas Heidrichas]] rugsėjo 21 d. įsakė surinkti Lenkijos žydus ir telkti juos miestuose, kuriuose yra geras susisiekimas geležinkeliais. Iš pradžių ketinta juos deportuoti toliau į rytus arba [[Madagaskaras|Madagaskarą]]. Remiantis iš anksto parengtais sąrašais, iki 1939 m. pabaigos nužudyta apie 65&nbsp;000 lenkų inteligentijos, didikų, dvasininkų ir mokytojų, siekiant sunaikinti lenkų tautinę tapatybę. 1939 m. lapkričio 30 d. sovietų pajėgos įsiveržė į Suomiją, pradėdamos [[Žiemos karas|Žiemos karą]]. Vokietija vykdė karo veiksmus jūroje. Tačiau iki 1940 m. gegužės 10 d. aktyvių sausumos kariuomenės veiksmų nebuvo, todėl šis laikotarpis vadinamas [[Keistasis karas|Keistuoju karu]].

Nuo pat karo pradžios britų taikyta blokada siuntoms į Vokietiją paveikė jos ekonomiką. Vokietija buvo ypač priklausoma nuo užsienio naftos, anglies ir grūdų tiekimo. Dėl prekybos embargo ir blokados importas į Vokietiją sumažėjo 80 %. 1940 m. balandžio 9 d. A. Hitleris, siekdamas apsaugoti švediškos geležies rūdos siuntas į Vokietiją, įsakė [[Danijos-Norvegijos operacija|įsiveržti į Daniją ir Norvegiją]]. Danija krito mažiau nei po dienos, o didžioji dalis Norvegijos – mėnesio pabaigoje. Birželio pradžioje Vokietija [[Norvegijos_istorija#Okupacija_bei_pasipriešinimas_Vokietijai|okupavo visą Norvegiją]].

==== Europos užkariavimas ====
1940 m. gegužės 10 d. A. Hitleris, nepaisydamas daugelio karo vadų patarimų, įsakė [[Mūšis dėl Prancūzijos|pulti Prancūziją]] ir [[Žemutinių Provincijų istorija|žemutines šalis]]. Vokietija greitai okupavo [[Liuksemburgas|Liuksemburgą]] ir [[Nyderlandai|Nyderlandus]] bei apsupo Sąjungininkų kariuomenę [[Belgijos mūšis|Belgijoje]], priversdama [[Diunkerkas|Diunkerke]] [[Diunkerko operacija|evakuoti]] daugybę britų ir prancūzų karių. 1940 m. birželio 22 d. [[Kompjeno paliaubos (1940)|kapituliavo Prancūzija]]. Pergalė Prancūzijoje padidino A. Hitlerio populiarumą ir išaugino karo karštligę Vokietijoje. Pažeidžiant [[Hagos konvencijos|Hagos konvencijų]] nuostatas, Nyderlandų, Prancūzijos ir Belgijos pramonės įmonės pasitelktos gaminti karo reikmenis Vokietijai.

Naciai atėmė iš Prancūzijos tūkstančius lokomotyvų ir riedmenų, ginklų atsargas ir žaliavas, tokias kaip varis, alavas, nafta ir nikelis. Okupacijos išlaidas apmokėjo Prancūzija, Belgija ir Norvegija. Prekybos kliūtys paskatino kaupimą, [[juodoji rinka|juodąją rinką]] ir nerimą dėl ateities. Maisto tiekimas buvo neužtikrintas, gamyba sumažėjo didžiojoje Europos dalyje. Badą patyrė daugelis okupuotų šalių.

A. Hitlerio taikos pasiūlymai naujajam Didžiosios Britanijos ministrui pirmininkui [[Winston Churchill|Vinstonui Čerčiliui]] buvo atmesti 1940 m. liepą. Grosadmirolas [[Erich Raeder|Ėrichas Rėderis]] birželį įspėjo A. Hitlerį, kad sėkmingai [[Jūrų liūtas (operacija)|invazijai į Didžiąją Britaniją]] reikalingas pranašumas ore. A. Hitleris įsakė bombarduoti [[Royal Air Force|Karališkųjų oro pajėgų]] (RAF) oro bazes ir radiolokacines stotis, taip pat rengti naktinius antskrydžius prieš Didžiosios Britanijos pramonės centrus – [[Londonas|Londoną]], [[Plimutas (Anglija)|Plimutą]], [[Koventris|Koventrį]]. Vokiečių [[Liuftvafė]] nesugebėjo nugalėti RAF per [[Britanijos mūšis|Britanijos mūšį]], o spalio pabaigoje A. Hitleris suprato, kad pranašumo ore pasiekti nepavyks. Jis operaciją „Jūros liūtas“ atidėjo iki 1941 m. pavasario ir vasaros, o vėliau – neapibrėžtam laikui.

1941 m. vasarį Vokietijos [[Afrikos korpusas]] atvyko į [[Italijos Libija|Libiją]] padėti Italijai [[Šiaurės Afrikos kampanija|Šiaurės Afrikos kampanijoje]]. 1941 m. balandžio 6 d. Vokietija [[Balkanų kampanija|įsiveržė į Jugoslaviją ir Graikiją]]. Visa [[Jugoslavijos karalystė|Jugoslavija]] ir dalis [[Graikija|Graikijos]] vėliau padalyta Vokietijai, Vengrijai, Italijai ir Bulgarijai.

==== Invazija į Sovietų Sąjungą ====

1941 m. birželio 22 d. apie 3,8 mln. Ašies karių, pažeisdami Molotovo–Ribentropo paktą, užpuolė Sovietų Sąjungą. Be A. Hitlerio užsibrėžto tikslo įgyti „gyvybinės erdvės“, šis didelio masto puolimas, kodiniu pavadinimu [[Barbarosos operacija|operacija „Barbarosa“]], buvo skirtas sunaikinti Sovietų Sąjungą ir užvaldyti jos gamtos išteklius, reikalingus vėlesnei agresijai prieš Vakarų Sąjungininkus. Vokiečiai buvo nustebę ir susirūpinę, nes daugelis nerimavo, kad Vokietija negalės laimėti karo, vykstančio dviem frontais.

Puolimo metu užimta didelė teritorija, įskaitant [[Baltijos šalys|Baltijos šalis]], [[Baltarusija|Baltarusiją]] ir Vakarų [[Ukraina|Ukrainą]]. Po sėkmingo [[Smolensko mūšis (1941)|Smolensko mūšio]] 1941 m. rugsėjį, A. Hitleris įsakė armijų grupei „Centras“ sustabdyti veržimąsi į Maskvą ir laikinai nukreipti savo tankų grupes, kad padėtų apsupti [[Leningradas|Leningradą]] ir [[Kijevas|Kijevą]]. Ši pauzė suteikė [[Raudonoji armija|Raudonajai armijai]] galimybę sutelkti naujus rezervus. 1941 m. spalį atnaujintas [[Maskvos mūšis|Maskvos puolimas]] pražūtingai baigėsi gruodį. 1941 m. gruodžio 7 d. Japonija [[Perl Harboro užpuolimas|užpuolė Perl Harborą]] Havajuose. Po keturių dienų Vokietija paskelbė karą JAV.


Užkariautose Sovietų Sąjungos ir Lenkijos teritorijose trūko maisto, nes besitraukianti kariuomenė daug kur išdegino pasėlius, o didžioji dalis likusių išsiųsta į Vokietiją. 1942 m. Vokietijoje sumažintas maisto davinys. [[Hermann Göring|Hermanas Gėringas]], atsakingas už [[Keturmečio planas|Keturmečio plano]] įgyvendinimą, pareikalavo daugiau grūdų siuntų iš Prancūzijos ir žuvies iš Norvegijos. 1942 m. derlius buvo geras, o maisto atsargos Vakarų Europoje išliko pakankamos.

Vokietija ir visa Europa buvo beveik visiškai priklausomos nuo užsienio naftos importo. 1942 m. birželį Vokietija, bandydama išspręsti naftos trūkumą, pradėjo puolimą prieš Kaukazo naftos telkinius (''Fall Blau''). 1942 m. lapkričio 19 d. Raudonoji armija pradėjo kontrpuolimą ir apsupo Ašies pajėgas, kurios lapkričio 23 d. buvo įstrigusios [[Stalingrado mūšis|Stalingrade]]. H. Gėringas patikino A. Hitlerį, kad 6-oji armija gali būti aprūpinta oru, tačiau tai pasirodė neįmanoma. A. Hitleriui uždraudus atsitraukti, žuvo 200&nbsp;000 vokiečių ir rumunų karių. Iš 91&nbsp;000 karių, 1943 m. sausio 31 d. pasidavusių Stalingrade, tik 6000 grįžo į Vokietiją po karo.

==== Persilaužimas ir žlugimas ====

Po Stalingrado mūšio nuostolių vis daugėjo, todėl smarkiai sumažėjo nacių partijos populiarumas ir menko moralė. SSRS kariuomenė toliau veržėsi į vakarus po nesėkmingo vokiečių puolimo [[Kursko mūšis|Kursko mūšyje]] 1943 m. vasarą. Iki 1943 m. pabaigos Vokietija prarado didžiąją dalį okupuotų SSRS teritorijų. 1942 m. spalį Egipte feldmaršalo [[Erwin Rommel|Ervino Romelio]] [[Afrikos korpusas]] sumuštas britų pajėgų, vadovaujamų feldmaršalo [[Bernard Law Montgomery|Bernardo Lo Montgomerio]]. Sąjungininkai 1943 m. liepą [[Sicilijos operacija|išsilaipino Sicilijoje]], rugsėjį – [[Italijos kampanija|žemyninėje Italijoje]]. Tuo tarpu JAV ir Didžiosios Britanijos bombonešiai pradėjo bombarduoti Vokietiją. Daugelis antskrydžių buvo tyčia nukreipti prieš civilinius taikinius, siekiant pakirsti vokiečių moralę. Orlaivių gamyklų, kuriose buvo kuriamos ir gaminamos [[V-1]] ir [[V-2]] raketos, bombardavimas taip pat laikytas ypač svarbiu. Vokiečių orlaivių gamyba nespėjo atsigauti nuo nuostolių, o be oro apsaugos Sąjungininkų bombardavimo kampanija tapo dar pražūtingesnė. Sąjungininkai, atakuodami Vokietijos naftos perdirbimo įmones ir gamyklas, sužlugdė paskutines viltis išsigelbėti.

1944 m. birželio 6 d. JAV, Didžiosios Britanijos ir Kanados pajėgos, [[išsilaipinimas Normandijoje|išsilaipindamos Normandijoje]], atidarė [[antrasis frontas|antrąjį frontą]]. 1944 m. liepos 20 d. A. Hitleris išgyveno [[Liepos 20 d. pasikėsinimas į Hitlerį|pasikėsinimą nužudyti]]. Jo įsakymu 7000 žmonių suimta, iš jų apie 5000 nužudyta. Žlugusi [[Ardėnų operacija]] (1944 m. gruodžio 16 d. – 1945 m. sausio 25 d.) buvo paskutinė Vokietijos kariuomenės puolamoji operacija Vakarų fronte. 1945 m. sausio 27 d. SSRS kariuomenė įžengė į Vokietiją. A. Hitlerio atsisakymas pripažinti pralaimėjimą lėmė dar šimtus tūkstančių žmonių mirčių paskutiniais karo mėnesiais. A. Hitleris nurodė, kad visi, nepasiruošę kautis, būtų baudžiami karo lauko teisme, dėl to tūkstančiams žmonių įvykdyta mirties bausmė. Daugelyje teritorijų vokiečiai pasidavė artėjančioms Sąjungininkų pajėgoms, nepaisydami vietos lyderių raginimų tęsti kovą. A. Hitleris, remdamasis [[išdeginta žemė|išdegintos žemės]] taktika, įsakė sunaikinti transportą, tiltus, gamyklas ir kitą infrastruktūrą, tačiau ginkluotės ministras [[Albert Speer|Albertas Špėras]] neleido iki galo įvykdyti šio įsakymo.



[[Berlyno mūšis|Berlyno mūšio]] (1945 m. balandžio 16 – gegužės 2 d.) metu, artėjant Raudonajai armijai, A. Hitleris ir jo personalas slėpėsi požeminiame fiurerbunkeryje. 1945 m. balandžio 30 d., kai SSRS kariuomenė buvo už dviejų kvartalų nuo [[reichskanceliarija|reichskanceliarijos]], A. Hitleris kartu su savo drauge ir naująja žmona [[Eva Braun]] nusižudė. 1945 m. gegužės 2 d. generolas Helmutas Veidlingas besąlygiškai atidavė Berlyną sovietų generolui [[Vasilijus Čiuikovas|Vasilijui Čiuikovui]]. A. Hitlerį reichsprezidento pareigose pakeitė grosadmirolas [[Karl Dönitz|Karlas Dėnicas]], kanclerio – J. Gebelsas. J. Gebelsas ir jo žmona [[Magda Goebbels|Magda Gebels]], [[kalio cianidas|kalio cianidu]] nunuodiję šešis savo vaikus, nusižudė. 1945 m. gegužės 4–8 d. dauguma likusių Vokietijos ginkluotųjų pajėgų pasidavė. 1945 m. gegužės 8 d. Berlyne pasirašytas [[Vokietijos kapituliacijos aktas|besąlygiškos kapituliacijos aktas]]. Tai buvo Trečiojo reicho, nacių propagandos vadinto „Tūkstantmečiu reichu“, gyvavimo pabaiga.

Karui artėjant į pabaigą, gyventojų parama A. Hitleriui beveik visiškai išnyko. Savižudybių skaičius Vokietijoje išaugo, ypač ten, kur artėjo Raudonoji armija. Tarp karių ir partijos narių savižudybė dažnai buvo laikoma garbinga ir didvyriška pasidavimo alternatyva. Pasakojimai apie necivilizuotą besiveržiančios sovietų kariuomenės elgesį sukėlė paniką tarp Rytų fronto civilių, ypač moterų, kurios bijojo būti išprievartautos. 1945 m. gegužės 1 d., kai 2-ojo Baltarusijos fronto 65-oji armija įsiveržė Demino miestą ir ėmė jį siaubti, daugiau nei 1000 žmonių nusižudė. Daug savižudybių įvyko daugelyje kitų vietų, įskaitant [[Noibrandenburgas|Noibrandenburgą]] (600 mirčių), [[Slupskas|Štolpą]] (1000 mirčių) ir Berlyną, kur 1945 m. nusižudė mažiausiai 7057 žmonės.


==== Vokietijos nuostoliai ====
: **'
Skaičiuojama, kad bendras Vokietijos karo aukų skaičius svyruoja nuo 5,5 iki 6,9 mln. Žuvusių ir dingusių Vokietijos kariškių skaičius siekia 5,3 mln. Istorikų nuomone, per Sąjungininkų antskrydžius žuvo apie 353&nbsp;000 civilių. Tarp kitų civilių mirčių yra 300&nbsp;000 vokiečių (įskaitant žydus), kurie tapo nacių politinio, rasinio ir religinio persekiojimo aukomis, bei 200&nbsp;000, kurie buvo nužudyti dėl nacių eutanazijos programos. Politiniai teismai, vadinami *Sondergerichte*, mirties bausme nuteisė apie 12&nbsp;000 vokiečių pasipriešinimo narių, o civiliniai teismai nuteisė dar 40 000 vokiečių. Taip pat vyko masiniai vokiečių moterų prievartavimai, daugiausia vykdyti sovietų karių.

## Geografija
### Teritoriniai pokyčiai

Dėl pralaimėjimo Pirmajame pasauliniame kare ir dėl to sudarytos Versalio sutarties Vokietija prarado Elzasą ir Lotaringiją, Šiaurės Šlėzvigą ir Klaipėdos kraštą. Saro kraštas tapo Prancūzijos protektoratu su sąlyga, kad jo gyventojai vėliau referendumu nuspręs, prie kurios šalies prisijungti. Siaura juosta, kuria Lenkija gavo priėjimą prie jūros (Dancigo koridorius), atskyrė Rytų Prūsiją nuo Vokietijos pagrindinės dalies. Dancigas paskelbtas laisvuoju miestu.

1935 m. Vokietija atgavo Saro kraštą. 1938 m. prie Vokietijos prijungta Austrija. 1938 m. Miuncheno susitarimas suteikė Vokietijai Sudetų krašto kontrolę, o po šešių mėnesių užimta ir likusioji Čekoslovakijos dalis. Vokietija, grasindama invazija jūra, 1939 m. kovo mėn. prisijungė Klaipėdos kraštą.

1939–1941 m. vokiečių pajėgos įsiveržė į Lenkiją, Daniją, Norvegiją, Prancūziją, Liuksemburgą, Nyderlandus, Belgiją, Jugoslaviją, Graikiją ir Sovietų Sąjungą. 1941 m. balandžio mėn. Vokietija aneksavo dalį Šiaurės Jugoslavijos, o B. Musolinis 1943 m. Vokietijai perleido Triestą, Pietų Tirolį ir Istriją.

### Okupuotos teritorijos

Kai kurios užkariautos teritorijos įtrauktos į Vokietiją kaip dalis ilgalaikio A. Hitlerio tikslo sukurti „Didįjį germanų reichą“. Kai kurios sritys, pvz., Elzasas ir Lotaringija, tapo Vokietijos provincijomis (*gau*). Kai kuriose okupuotose šalyse įkurti civiliniai administraciniai vienetai – reichskomisariatai. Vokietijai pavaldžiose teritorijose buvo Bohemijos ir Moravijos protektoratas, Ostlando reichskomisariatas ir Ukrainos reichskomisariatas. Užkariautos Belgijos ir Prancūzijos teritorijos perduotos Belgijos ir Šiaurės Prancūzijos karinės administracijos kontrolei. Belgijos regionas Eipenas ir Malmedis, iki 1919 m. buvęs Vokietijos dalimi, aneksuotas. Dalis Lenkijos įtraukta į Reichą, o Generalgubernija įkurta okupuotoje vidurio Lenkijoje. Danijos, Norvegijos (Norvegijos reichskomisariatas) ir Nyderlandų (Nyderlandų reichskomisariatas) vyriausybės tapo pavaldžios civilinėms administracijoms. A. Hitleris ketino ilgainiui daugelį šių teritorijų įtraukti į Reichą. 1943 m. Vokietija okupavo Italijos valdomas Albaniją ir Juodkalniją, o 1941 m. okupuotoje Serbijoje įkūrė marionetinę vyriausybę.

## Politinė sistema

### Ideologija

NSDAP buvo kraštutinių dešiniųjų fašistinė politinė partija, iškilusi per socialinę ir finansinę krizę, prasidėjusią po Pirmojo pasaulinio karo. Partija išliko maža ir marginalizuota – 1928 m., prieš prasidedant Didžiajai depresijai, ji surinko 2,6 % parlamento rinkėjų balsų. 1930 m. rinkimuose partija surinko 18,3 % balsų ir tapo antra didžiausia politine šalies partija. Būdamas kalėjime po nesėkmingo 1923 m. Alaus pučo, A. Hitleris parašė knygą „Mano kova“, kurioje išdėstė planą, kaip pertvarkyti Vokietijos visuomenę rasės pagrindu. Nacių ideologija antisemitizmo, rasinės higienos ir eugenikos elementus sujungė su pangermanizmu ir ekspansionizmu, siekdami gauti daugiau gyvybinės erdvės germanų tautoms. Nacių režimas šios erdvės įgyti bandė puldamas Lenkiją ir Sovietų Sąjungą. Ketinta deportuoti arba nužudyti ten gyvenančius žydus ir slavus, kurie buvo laikomi prastesniais už „aukštesniąją“ arijų rasę bei „žydiškojo bolševizmo“ dalimi. Naciai tikėjo, kad tik Vokietija gali nugalėti bolševizmo jėgas ir išgelbėti žmoniją nuo „tarptautinės žydijos“ dominavimo pasaulyje. Kiti žmonės, kuriuos naciai laikė „beverčiais“, buvo fiziškai ir psichiškai neįgalūs asmenys, romai, homoseksualai, Jehovos liudytojai ir „asocialūs“ asmenys. Be to, laisvieji masonai taip pat buvo stebimi ir persekiojami.

Veikiamas „Liaudies judėjimo“, nacių režimas buvo prieš kultūrinį modernizmą ir rėmė didelės kariuomenės plėtrą intelektualizmo sąskaita. Kūrybiškumas ir menas buvo slopinami, išskyrus tuos atvejus, kai jie galėjo pasitarnauti propagandos skleidimui. Režimas, organizuodamas masinius renginius (pvz., Niurnbergo suvažiavimus), mitingus ir paradus, sėkmingai diegė vokiečių masėms nacistinę ideologiją.

### Vyriausybė

A. Hitleris valdė Vokietiją autokratiškai pagal „fiurerio principą“ (*Führerprinzip*), reikalavusį absoliutaus visų pavaldinių paklusnumo. Į vyriausybės struktūrą jis žiūrėjo kaip į piramidę, kurios viršūnėje yra jis pats – neklystantis lyderis. Padėtis partijoje nebuvo nustatoma rinkimais – į pareigas paskirdavo aukštesnę padėtį užimantys asmenys. Partija naudojo propagandą, siekdama sukurti asmenybės kultą aplink A. Hitlerį. Istorikai pabrėžia psichologinį A. Hitlerio, kaip oratoriaus, įgūdžių poveikį. Pasak Rodžerio Gilio, „jo emocingos kalbos patraukė daugelio vokiečių protus ir širdis: jis praktiškai užhipnotizavo savo auditoriją.“

Nors aukščiausi pareigūnai informuodavo A. Hitlerį ir laikėsi jo politikos, jie turėjo nemažą autonomiją. A. Hitleris tikėjosi, kad pareigūnai „dirbs fiurerio labui“ – be jo įsikišimo imsis iniciatyvos propaguoti politiką ir veiksmus, atitinkančius partijos tikslus ir jo norus, priimant kasdienius sprendimus. Vyriausybė buvo neorganizuota frakcijų, vadovaujamų partijos elito, rinkinys, kuris stengėsi sukaupti valdžią ir įgyti fiurerio palankumą. A. Hitlerio vadovavimo stilius buvo duoti prieštaringus įsakymus savo pavaldiniams ir paskirti juos į postus, kuriuose jų pareigos ir atsakomybė sutampa. Tokiu būdu jis skatino savo pavaldinių nepasitikėjimą, konkurenciją ir vidines kovas, siekdamas sustiprinti ir maksimaliai padidinti savo galią.

1933–1935 m. nuoseklūs reichsštathalterio dekretai panaikino esamas Vokietijos žemes (*Länder*) ir pakeitė jas naujais administraciniais padaliniais – *Gaue*, valdomais nacių lyderių – gauleiterių.

Valstybės tarnautojai žydai neteko darbo 1933 m., išskyrus tuos, kurie atliko karinę tarnybą Pirmajame pasauliniame kare. Į jų vietą buvo paskirti partijos nariai arba partijos rėmėjai. Vykdant „suvienodinimo procesą“ (*Gleichschaltung*), 1935 m. Reicho vietos valdžios įstatymas panaikino vietos rinkimus, o merus skyrė Vidaus reikalų ministerija.

### Teisė

1934 m. rugpjūčio mėn. valstybės tarnautojai ir kariuomenės nariai turėjo prisiekti besąlygiškai paklusti A. Hitleriui. Šie įstatymai tapo „fiurerio principo“ pagrindu – samprata, kad A. Hitlerio žodis viršija visus galiojančius įstatymus. Bet kokie A. Hitlerio sankcionuoti veiksmai – net žmogžudystė – tapo teisėti. Visi kabineto ministrų pasiūlyti teisės aktai turėjo būti patvirtinti fiurerio pavaduotojo Rudolfo Heso, kuris taip pat galėjo vetuoti aukščiausių valstybės tarnautojų paskyrimus.

Dauguma Veimaro Respublikos teismų sistemos ir teisinių kodeksų liko galioti nepolitiniams nusikaltimams nagrinėti. Teismai paskelbė ir įvykdė daug daugiau mirties nuosprendžių nei prieš naciams perimant valdžią. Žmonės, kurie buvo nuteisti už tris ar daugiau pažeidimų – net ir smulkių – galėjo būti laikomi įprastais nusikaltėliais ir įkalinti neribotam laikui. Žmonės kaip prostitutės ir kišenvagiai buvo laikomi nusikaltėliais, keliančiais grėsmę bendruomenei. Tūkstančiai buvo suimti ir neribotam laikui įkalinti be teismo.

Politinėms byloms nagrinėti 1934 m. įkurtas naujo tipo – „Liaudies“ – teismas. Šis teismas skyrė daugiau nei 5 000 mirties bausmių iki jo panaikinimo 1945 m. Mirties bausmė galėjo būti skirta už buvimą komunistu, maištingų lankstinukų spausdinimą ar net juokavimą apie A. Hitlerį ar kitus pareigūnus. Gestapas buvo atsakingas už tiriamąją policijos veiklą, kad būtų įgyvendinta nacių ideologija. Jie surado ir uždarė politinius nusikaltėlius, žydus ir kitus, kurie buvo laikomi nepageidaujamais. Iš kalėjimo išleistus politinius nusikaltėlius gestapas dažnai iš karto vėl suimdavo ir uždarydavo į koncentracijos stovyklą.

Naciai, pasitelkdami propagandą, skleidė „rasės suteršimo“ (*Rassenschande*) koncepciją, pateisinančią rasinių įstatymų poreikį. 1935 m. rugsėjo mėn. priimti Niurnbergo įstatymai. Vokiečių kraujo ir garbės apsaugos įstatymas iš pradžių draudė seksualinius santykius ir santuokas tarp vokiečių bei žydų, o vėliau buvo išplėstas įtraukiant „čigonus, negrus ar jų niekingus palikuonis“. Įstatymas taip pat uždraudė žydams įdarbinti jaunesnes nei 45 m. vokietes moteris kambarinėmis. Reicho pilietybės įstatymas numatė, kad Vokietijos piliečiais galėjo būti tik „vokiško ar giminingo kraujo“ asmenys. Iš žydų, kaip rasės atstovų, atimta Vokietijos pilietybė ir suteiktas „valstybės subjektų“ statusas. Įstatymas žydą apibrėžė kaip asmenį, turintį tris arba daugiau žydų tautybės senelius, įskaitant atsivertusius į krikščionybę ir tokių atsivertusiųjų vaikus bei anūkus.

## Kariuomenė ir sukarintos organizacijos
### Vermachtas

Vokietijos ginkluotosios pajėgos 1935–1945 m. buvo vadinamos Vermachtu. Jis apėmė sausumos kariuomenę (*Heer*), jūrų laivyną (*Kriegsmarine*) ir oro pajėgas (*Luftwaffe*). Nuo 1934 m. rugpjūčio 2 d. ginkluotųjų pajėgų nariai turėjo prisiekti besąlygiškai paklusti A. Hitleriui. Skirtingai nuo ankstesnės priesaikos, kuri reikalavo ištikimybės šalies konstitucijai, ši priesaika reikalavo, kad kariuomenės nariai paklustų A. Hitleriui, net jei jiems būtų įsakyta daryti ką nors neteisėto. A. Hitleris įsakė, kad kariuomenė turės toleruoti ir net siūlyti logistinę paramą operatyvinėms grupėms – mobiliems žudymo batalionams, atsakingiems už masines žudynes Rytų Europoje. Vermachto kariai taip pat tiesiogiai dalyvavo Holokauste, šaudydami civilius, prisidengdami „antipartizaninėmis operacijomis“. Partijos linija buvo tokia, kad žydai buvo partizaninės kovos „kurstytojai“, todėl juos reikėjo pašalinti. 1941 m. liepos 8 d. R. Heidrichas paskelbė, kad visi žydai rytinėse užkariautose teritorijose turi būti laikomi partizanais ir davė įsakymą sušaudyti visus žydus nuo 15 iki 45 metų amžiaus. Nuo rugpjūčio mėn. įsakymas apėmė visus žydus.

Nepaisant pastangų kariškai parengti šalį, ekonomika negalėjo atlaikyti ilgo ir sekinančio karo. Buvo sukurta strategija, pagrįsta žaibo karo (*blitzkrieg*) taktika. Ja buvo siekiama staigiu pėstininkų, aviacijos ir tankų puolimu pralaužti priešo gynybą, apsupti ir sunaikinti. Pergalės tęsėsi iki 1940 m. vidurio, tačiau nesėkmė nugalėti Didžiąją Britaniją buvo pirmasis svarbus lūžis kare. Sprendimas pulti Sovietų Sąjungą ir lemiamas pralaimėjimas Stalingrade lėmė vokiečių kariuomenės atsitraukimą ir galiausiai karo pralaimėjimą. Iš viso Vermachte 1935–1945 m. tarnavo apie 18,2 mln. karių, iš kurių 5,3 mln. žuvo.

### SA ir SS

SA ( – ‘šturmo būriai’), arba rudmarškiniai – 1921 m. įkurta nacių partijos sukarinta organizacija. Jos tikslas buvo saugoti nacių lyderius suvažiavimuose ir susirinkimuose. Jie taip pat dalyvavo gatvės susirėmimuose su komunistų būriais ir smurtiniuose veiksmuose prieš žydus ir kitus. Vadovaujant Ernstui Rėmui, 1934 m. SA išaugo iki daugiau nei pusės milijono narių, nors Versalio sutartimi sausumos kariuomenė vis dar buvo apribota iki 100 000 žmonių.

E. Rėmas manė, kad SA ilgainiui turi pakeisti profesionalią kariuomenę – reichsverą. Šie planai ir padidėjusi SA politinė įtaka prieštaravo A. Hitlerio politinei programai. Jam vadovaujant 1934 m. organizuotas SA gretų „valymas“ – pašalinti kairieji ir A. Hitleriui neištikimi nariai, įskaitant E. Rėmą. Vėliau SA įtaka sumažėjo, ją užgožė kitos nacių organizacijos.

SS ( – ‘apsaugos rinktinė’) – 1925 m. įkurti nacių partijos ginkluoti elitiniai daliniai. Iš pradžių SS tikslas buvo užtikrinti A. Hitlerio ir nacių partijos vadų asmens saugumą. 1929 m. SS vadu tapo reichsfiureris Heinrichas Himleris. 1938 m. SS turėjo daugiau nei 250 000 narių. SS karinė atšaka Waffen-SS (sukarinti SS daliniai) išsivystė į antrąją armiją. 1942 m. pab. iš pradžių galiojusių griežtų atrankos ir rasinių reikalavimų nebebuvo laikomasi. Kadangi verbavimas ir šaukimas buvo grindžiami tik plėtra, 1943 m. Waffen-SS nebegalėjo vadintis ginkluotu elitiniu daliniu.

SS daliniai įvykdė daug karo nusikaltimų prieš civilius ir Sąjungininkų karius. Nuo 1935 m. SS vadovavo žydų, kurie buvo suvaromi į getus ir koncentracijos stovyklas, persekiojimui. Prasidėjus Antrajam pasauliniam karui, SS operatyvinės grupės sekė paskui Vermachtą į Lenkiją ir Sovietų Sąjungą, kur 1941–1945 m. nužudė daugiau kaip 2 mln. žmonių, įskaitant 1,3 mln. žydų. Trečdalis operatyvinių grupių narių buvo paimti iš Waffen-SS personalo. SS-Totenkopfverbände (kaukolės daliniai) prižiūrėjo koncentracijos ir naikinimo stovyklas, kuriose nužudyta dar milijonai žmonių. Stovyklose tarnavo iki 60 000 Waffen-SS narių.

1931 m. H. Himleris įkūrė SS žvalgybos tarnybą SD ( – ‘saugumo tarnyba’), vadovaujamą savo pavaduotojo R. Heidricho. Šiai organizacijai buvo pavesta surasti ir suimti komunistus ir kitus politinius oponentus.

## Ekonominė politika
: **'

=== Valstybės ekonomika ===

Svarbiausias ekonominis iššūkis, su kuriuo iš pradžių susidūrė [[Nacionalsocialistų partija]], buvo 30 % siekiantis [[nedarbo lygis]]. Ekonomistas [[Hjalmar Schacht|Jalmaras Šachtas]], [[reichsbankas|reichsbanko]] direktorius ir ekonomikos ministras, 1933 m. gegužę parengė deficito finansavimo sistemą. Kapitalo projektai buvo apmokami išrašant vadinamuosius Mefo [[vekselis|vekselius]]. Vekselius pateikus apmokėjimui, reichsbankas spausdindavo pinigus. A. Hitleris ir jo ekonomikos patarėjai vylėsi, kad būsima teritorinė ekspansija leis padengti sparčiai augančią valstybės skolą. J. Šachto valdybai pavyko greitai sumažinti didžiausią nedarbo lygį nuo [[Didžioji depresija|Didžiosios depresijos]] pradžios. Ekonomikos atsigavimas nebuvo vienodas, darbo valandos buvo sutrumpintos, o būtiniausių prekių tiekimas nepastovus, todėl jau 1934 m. prasidėjo nusivylimas režimu.

1933 m. spalį [[nacionalizacija|nacionalizuota]] „Junkers Flugzeug- und Motorenwerke“ gamykla. Bendradarbiaujant su kitais orlaivių gamintojais aviacijos ministro [[Hermann Göring|H. Gėringo]] nurodymu padidinta gamyba. Nuo 3200 darbuotojų (1932 m. pagamindavo 100 vienetų per metus) pramonė per mažiau nei 10 metų išaugo iki 250 000 darbuotojų (pagamindavo daugiau kaip 10 000 techniškai pažangių orlaivių per metus).

Siekiant pašalinti užsienio konkurenciją iš Vokietijos rinkos ir pagerinti šalies [[mokėjimų balansas|mokėjimų balansą]], buvo sukurta sudėtinga biurokratinė sistema, skirta reguliuoti žaliavų ir gatavų produktų importą. Naciai skatino kurti sintetinius pakaitalus tokioms medžiagoms kaip [[nafta]] ir [[tekstilė]]. 1933 m., rinkai patiriant perteklių, o naftos kainoms nukritus, nacių vyriausybė sudarė [[tantjema|pelno pasidalijimo]] sutartį su „IG Farben“, garantuodama jiems 5 % grąžą nuo kapitalo, investuoto į jų sintetinės naftos gamyklą Loinoje. Bet koks šią ribą viršijantis pelnas būtų perduotas valstybei. 1936 m. „Farben“ gailėjosi sudariusi sandorį, nes tuo metu buvo gaunamas pernelyg didelis pelnas. 1939 m. kovą Vokietija, siekdama užsitikrinti pakankamą naftos tiekimą karo metu, privertė [[Rumunijos karalystė|Rumuniją]] pasirašyti prekybos susitarimą.

Iš deficito lėšų finansuoti dideli [[viešieji darbai|viešųjų darbų]] projektai, pvz., [[autobanas|greitkelių]] tinklo statyba, būsto ir žemės ūkio gerinimo programų finansavimas. Siekiant skatinti statybos pramonę, privačioms įmonėms siūlytos paskolos, o būsto pirkimui ir remontui skirtos [[subsidija|subsidijos]]. Su sąlyga, kad žmona paliks darbo vietą, jaunos susituokti ketinančios [[arijų rasė|arijų]] kilmės poros galėjo gauti iki 1000 reichsmarkių paskolą, o grąžintina suma buvo sumažinama 25 % už kiekvieną naujagimį. 1937 m. dėl kvalifikuotų darbininkų trūkumo panaikintas reikalavimas moterims likti bedarbėmis.

A. Hitleris, siekdamas, kad galimybė visiems gyventojams įsigyti automobilį taptų naujosios Vokietijos dalimi, pavedė inžinieriui [[Ferdinand Porsche|Ferdinandui Poršė]] parengti „KdF-wagen“, visiems prieinamo automobilio, projektą. 1939 m. vasarį [[Frankfurto automobilių paroda|Tarptautinėje automobilių parodoje]] Berlyne pristatytas automobilio prototipas. Prasidėjus [[Antrasis pasaulinis karas|Antrajam pasauliniam karui]], gamykla pertvarkyta karinių automobilių gamybai. Nė vienas civilinis automobilis nebuvo parduotas iki karo pabaigos, kai transporto priemonė pervadinta „[[Volkswagen Beetle|Volkswagen]]“ (liaudies automobilis).



1933 m., [[machtergraifungas|naciams atėjus į valdžią]], Vokietijoje buvo 6 mln. [[nedarbas|bedarbių]], 1937 m. – mažiau nei 1 mln. Tai iš dalies lėmė moterų pašalinimas iš darbo rinkos. Nuo 1933 iki 1938 m. [[darbo užmokestis|realusis darbo užmokestis]] sumažėjo 25 %. 1933 m. gegužę paleidus [[profesinė sąjunga|profesines sąjungas]], jų lėšos konfiskuotos, o vadovai (net ir mėginusieji bendradarbiauti su naciais) suimti. Vietoj jų įkurtas vieningas [[Vokietijos darbo frontas]], kuriam vadovavo [[NSDAP|Nacionalsocialistų partijos]] funkcionierius [[Robert Ley|Robertas Lėjus]]. Daugelis bedarbių prievarta įtraukti į Darbo frontą, kur jiems išduotos uniformos, įrankiai ir jie priversti dirbti. Panaikintas nedarbas, gyventojai ėmė justi, kad naciai gerina ekonomines sąlygas. 1933 m. vidutinė darbo savaitė truko 43, 1939 m. – 47 valandas.

1934 m. pradžioje dėmesys sutelktas į ginklavimąsi. 1935 m. karinės išlaidos sudarė 73 % vyriausybės prekių ir paslaugų pirkimų. 1936 m. spalį A. Hitleris, siekdamas paspartinti ginklavimąsi, paskyrė H. Gėringą atsakingu už [[keturmečio planas|keturmečio plano]] įgyvendinimą. Be raginimo sparčiai statyti plieno, sintetinės gumos gamyklas ir kitokius fabrikus, H. Gėringas įvedė darbo užmokesčio ir kainų kontrolę bei apribojo akcijų [[dividendas|dividendų]] išmokėjimą. Nepaisant augančio deficito, didėjo ginklavimosi išlaidos. 1938 m. pabaigoje paskelbti planai smarkiai padidinti [[Kriegsmarine|karinį jūrų laivyną]] ir [[Liuftvafė|karines oro pajėgas]] buvo neįgyvendinami, nes Vokietija neturėjo finansinių ir žaliavų išteklių numatytiems vienetams sukurti, trūko degalų jų veikimui užtikrinti. 1935 m. įvedus privalomąją karo tarnybą, [[reichsveras]], pagal [[Versalio sutartis|Versalio sutarties]] sąlygas apribotas iki 100 000 karių, iki Antrojo pasaulinio karo pradžios išaugo iki 750 000 aktyviosios tarnybos karių, o rezervą sudarė dar 1 mln. karių. 1939 m. sausį nedarbas tesiekė 301 800, rugsėjį – vos 77 500.

=== Karo meto ekonomika ir priverčiamieji darbai ===

Vokietijoje karo metu veikė mišrioji ekonomika, derinusi [[laisvoji rinka|laisvąją rinką]] su [[planinė ekonomika|centralizuotu planavimu]]. Istorikas Richard Overy ją apibūdina kaip esančią tarp [[Sovietų Sąjunga#Ekonomika|Sovietų Sąjungos vadovaujamos ekonomikos]] ir [[JAV ekonomika|Jungtinių Amerikos Valstijų kapitalistinės sistemos]].

1942 m., žuvus karo pramonės ministrui Fricui Totui, A. Hitleris į jo vietą paskyrė [[Albert Speer|Albertą Špėrą]]. Karo metu įvestas vartojimo prekių normavimas išaugino asmenines santaupas, kurios buvo skolinamos valstybei karo pastangoms remti. 1944 m. karo reikmėms buvo skiriama 75 % Vokietijos [[bendrasis vidaus produktas|bendrojo vidaus produkto]] (60 % [[SSRS|Sovietų Sąjungoje]], 55 % [[Didžioji Britanija|Didžiojoje Britanijoje]]). A. Špėrui pavyko pagerinti gamybą: jo nurodymu centralizuotas planavimas ir kontrolė, sumažinta vartojimo prekių gamyba, pasitelktas priverstinis darbas ir [[vergovė]]. Karo meto ekonomika stipriai priklausė nuo didelio masto [[vergai|vergų]] darbo panaudojimo. Vokietija iš 20 Europos valstybių prievarta įvežė apie 12 mln. žmonių ir pavergė priverstiniam darbui gamyklose ir žemės ūkyje. Apie 75 % jų buvo iš [[darbininkai iš Rytų|okupuotų Rytų Europos šalių]]. Nemažai jų žuvo nuo [[Sąjungininkai (Antrasis pasaulinis karas)|Sąjungininkų]] bombardavimo, nes buvo prastai apsaugoti nuo oro antpuolių. Prastos gyvenimo sąlygos lėmė ligų plitimą, sužalojimus ir mirtis, taip pat [[sabotažas|sabotažo]] ir [[nusikalstama veika|nusikalstamos veikos]] atvejus. Karo meto ekonomika vertėsi ir didelio masto plėšimu: iš pradžių valstybės konfiskuotu žydų turtu, vėliau – grobdama okupuotų kraštų išteklius.

Į Vokietiją atgabenti užsienio darbininkai suskirstyti į keturias kategorijas: svečių darbininkai, kariniai internuotieji, civiliniai darbininkai ir [[darbininkai iš Rytų|Rytų darbininkai]]. Kiekvienai grupei taikyti skirtingi reikalavimai. Naciai uždraudė vokiečiams palaikyti lytinius santykius su užsienio darbininkais.

1944 m. daugiau nei 0,5 mln. moterų tarnavo kariuomenėje kaip pagalbininkės. Nuo 1939 iki 1944 m. apmokamo darbo vietose dirbančių moterų skaičius padidėjo tik 271 000 (1,8 %). Sumažinus vartojimo prekių gamybą, moterys paliko šias pramonės šakas ir įsidarbino karo pramonėje. Jos taip pat perėmė anksčiau vyrams priklausiusias darbo vietas, ypač žemės ūkyje ir šeimai priklausančiose parduotuvėse.

Sąjungininkų intensyvus bombardavimas, nukreiptas į sintetinę naftą ir benziną gaminančias naftos perdirbimo gamyklas, [[Vokietijos transportas|Vokietijos transporto]] sistemą, ypač geležinkelių linijas ir kanalus. 1944 m. rugsėjį [[ginklų pramonė]] ėmė griūti. Lapkritį kuro anglis nebepasiekė savo paskirties vietų, naujų ginklų gamyba nutrūko. R. Overy teigia, kad bombardavimai išvargino Vokietijos karo ekonomiką ir privertė ją atitraukti iki ketvirtadalio darbo jėgos ir pramonės pajėgumų [[priešlėktuvinė gynyba|priešlėktuvinės gynybos]] ištekliams – tai lėmė greitesnę karo baigtį.

== Rasinė politika ==
=== Rasizmas ir antisemitizmas ===

[[Rasizmas]] ir [[antisemitizmas]] buvo pagrindiniai [[NSDAP|nacių partijos]] ir nacių režimo principai. Vokietijos rasinė politika buvo paremta teorija, kad egzistuoja išskirtinė „aukštesnioji rasė“ – [[arijų rasė|arijai]], arba šiaurinė rasė, kuri turi vyrauti pasaulyje, o kitos rasės – jai paklusti. Nacių teigimu, egzistuoja rasinė kova tarp pranašesnės [[arijų rasė]]s ir žemesnių rasių, ypač žydų. Jie buvo laikomi „demoniškos kilmės antirase“, kurios paskirtis – „pažeisti kitų rasių grynumą tam, kad jos galiausiai degraduotų“. [[Nacistinė propaganda|Nacių propaganda]] kaltino žydus, neva jie [[Pirmasis pasaulinis karas|Pirmojo pasaulinio karo]] metu [[Durklo į nugarą mitas|išdavė Vokietiją]] ir yra atsakingi už jos pralaimėjimą. Žydams suversta atsakomybė ir už Vokietijos ekonomikos žlugimą [[Didžioji ekonominė krizė|Didžiosios depresijos]] metu.

=== Žydų persekiojimas ===
: **'

A. Hitleriui atėjus į valdžią, žydus pradėta visapusiškai persekioti. Po mėnesį trukusių SA narių išpuolių prieš žydų verslus ir sinagogas, 1933 m. balandžio 1 d. A. Hitleris paskelbė nacionalinį žydų verslų boikotą. Balandžio 7 d. priimtas Profesinių civilinių paslaugų atkūrimo įstatymas, apibrėžęs, kokiomis profesijomis žydams draudžiama užsiimti. Įstatymas pasmerkė daugelį „politiškai nepatikimų“ darbuotojų bedarbystei. Žydai nebegalėjo dirbti mokslinio, kultūrinio darbo, nes, A. Hitlerio teigimu, jie niekada nesukūrė ir negalėjo sukurti nieko pozityvaus, todėl šios sritys turi būti vokiečių rankose. Balandžio 11 d. paskelbtas dekretas, kuriame teigiama, kad visi, kurių bent vienas iš tėvų ar senelių yra žydas, yra laikomi „ne arijais“. Siekdami pašalinti žydų įtaką iš kultūrinio gyvenimo, Nacionalsocialistinės vokiečių studentų lygos nariai iš bibliotekų pašalino visas „nevokiškas“ knygas, o gegužės 10 d. visoje šalyje surengtas knygų deginimas.

1935 m. rugsėjo mėn. naciai paskelbė Niurnbergo įstatymus: Vokiečių kraujo ir garbės apsaugos įstatymą bei Reicho pilietybės įstatymą. Niurnbergo įstatymai teisiškai uždraudė Vokietijos piliečiams socialinį ir asmeninį kontaktą su žydais. Profesinės ir kitos organizacijos ėmėsi taikyti prieš žydus nukreiptas priemones įstatymams dar neįsigaliojus.

1938 m. lapkričio 7 d. jaunas Vokietijos žydas Heršelis Grynšpanas, sužinojęs, kad SS iškeldino jo tėvus į Lenkiją, nušovė Vokietijos ambasados Paryžiuje diplomatą Ernstą fom Ratą. Šis pasikėsinimas tapo pretekstu po 2 dienų įvykusiam pogromui, kuriam pritarė pats A. Hitleris. SA ir SS dvi paras siaubė bei degino žydų namus, parduotuves, sinagogas, ligonines, mokyklas. Nužudytas 91 žydas, šimtai sužeisti, daugiau kaip 30 000 suimti ir išsiųsti į koncentracijos stovyklas. Šis kryptingas žydų puolimas, jų turto naikinimas ir grobimas vėliau pavadintas Krištoline naktimi. Ateinančiais mėnesiais žydams buvo taikomi ir kiti apribojimai – uždrausta lankytis kavinėse, bibliotekose, eiti į kiną, naudotis viešuoju transportu, o žydų vaikai pašalinti iš bendrų mokyklų. Žydų bendruomenei skirta milijardo markių bauda už Krištolinės nakties padarytą žalą. Iki 1939 m. apie 250 000 iš 437 000 Vokietijos žydų emigravo į JAV, Argentiną, Didžiąją Britaniją, Palestiną ir kitas šalis. Daugelis iš jų nusprendė likti žemyninėje Europoje. Pagal Havaros susitarimo sąlygas, emigruojantiems į Palestiną buvo leista persikelti ten turtą, tačiau persikėlusieji į kitas šalis turėjo palikti praktiškai visą savo turtą, kurį konfiskavo valdžia.

### Romų persekiojimas
: **'
Kaip ir žydai, [[romai]] buvo persekiojami nuo pirmųjų nacių režimo dienų. Romams uždrausta tuoktis su vokiečių kilmės žmonėmis. Nuo 1935 m. jie buvo siunčiami į koncentracijos stovyklas, o ten dauguma buvo nužudyti. Po [[invazija į Lenkiją|invazijos į Lenkiją]] 2 500 romų ir [[sintai|sintų]] ištremti iš Vokietijos į [[Generalgubernija|Generalguberniją]], kur buvo įkalinti darbo stovyklose. Išgyvenusieji greičiausiai buvo nužudyti [[Belžeco koncentracijos stovykla|Belžece]], [[Sobiboro koncentracijos stovykla|Sobibore]] arba [[Treblinkos koncentracijos stovykla|Treblinkoje]]. Dar 5 000 sintų ir austrų lalerų 1941 m. pabaigoje buvo deportuoti į [[Lodzės getas|Lodzės getą]], kur pusė iš jų, kaip manoma, mirė. Išgyvenę getą romai vėliau 1942 m. pradžioje buvo perkelti į [[Chelmno naikinimo stovykla|Chelmno naikinimo stovyklą]].

Naciai ketino deportuoti visus romus iš Vokietijos, todėl uždarė juos į čigonų stovyklas (''Zigeunerlager''). [[Heinrich Himmler|H. Himleris]] įsakė juos deportuoti iš Vokietijos 1942 m. gruodį. Iš viso į [[Aušvico koncentracijos stovykla|Aušvico koncentracijos stovyklą]] deportuota 23 000 romų, iš kurių 19 000 mirė. Už Vokietijos ribų romai buvo reguliariai naudojami priverstiniam darbui, o neretai tiesiog nužudomi. [[Baltijos šalys|Baltijos šalyse]] ir [[Sovietų Sąjunga|Sovietų Sąjungoje]] SS, Vokietijos armija ir [[Einsatzgruppen|operatyvinės grupės]] nužudė 30 000 romų. [[Nacių okupacija Serbijoje|Okupuotoje Serbijoje]] nužudyta nuo 1 000 iki 12 000, [[Nepriklausoma Kroatijos valstybė|nepriklausomoje Kroatijos valstybėje]] – beveik 25 000 romų. Remiantis skaičiavimais, pasibaigus karui bendras romų aukų skaičius buvo apie 220 000, o tai sudarė maždaug 25 % visų Europos romų.

=== Kitos persekiojamos grupės ===


Naciai buvo negailestingi visiems, kurie neatitiko jų suvokimo apie rasinį ir biologinį pilnavertiškumą. „[[Mano kova|Mano kovoje]]“ A. Hitleris tikino, kad jo valdomoje Vokietijoje „nepilnaverčiai asmenys“, net, pavyzdžiui, vokiečiai, sergantys psichinėmis ir kitokiomis ligomis, neturės teisės auginti savo vaikų. [[Programa T4]] buvo sistemingo fiziškai ir psichiškai neįgalių asmenų žudymo programa. Daugiausia buvo vykdoma 1939–1941 m. ir tęsėsi iki karo pabaigos. Iš pradžių aukas sušaudydavo operatyvinės grupės. 1940 m. pradžioje imta naudoti [[dujų kamera]]s ir dujų furgonus. Pagal 1933 m. liepos 14 d. priimtą Paveldimų ligų turinčių palikuonių gimimo prevencijos įstatymą, daugiau nei 400 000 asmenų atlikta privaloma [[sterilizacija (kontracepcija)|sterilizacija]]. Be neįgalių žmonių, dauguma aukų buvo iš nenaudingų grupių, tokių kaip prostitutės, vargšai, benamiai ir nusikaltėliai. Kitos grupės, įskaitant komunistus, socialistus, Jehovos liudytojus ir homoseksualus, buvo persekiojamos dėl politinių pažiūrų, ideologijų ar nepageidaujamo elgesio.

=== Generalinis planas „Ost“ ===

[[Rytų kampanija (Antrasis pasaulinis karas)|Vokietijos karas Rytuose]] buvo grindžiamas poreikiu plėsti aukštesniajai vokiečių rasei tariamai priklausančią [[gyvybinė erdvė|gyvybinę erdvę]] (''Lebensraum''). A. Hitleris sutelkė dėmesį į Rytų Europą, siekdamas užkariauti Lenkiją ir Sovietų Sąjungą. 1939 m. okupavus Lenkiją, visi Generalgubernijoje gyvenę žydai buvo uždaryti į [[nacių getai|getus]], o fiziškai sveiki asmenys naudoti priverstiniam darbui. 1941 m. A. Hitleris nusprendė visiškai sunaikinti lenkų tautą: per 15–20 metų Generalgubernija turėjo būti išvalyta nuo etninių lenkų ir apgyvendinta vokiečių kolonistų.

Generalinis planas „Ost“ numatė okupuotų Rytų Europos ir Sovietų Sąjungos gyventojų iškeldinimą į Sibirą priverstiniam darbui arba sunaikinimui. Siekdamas nustatyti, kas turi mirti, H. Himleris sukūrė [[Folklistas|Folklistą]] – žmonių, laikomų vokiško kraujo, klasifikavimo sistemą. Jis įsakė germanų kilmės žmones, atsisakančius būti priskirtiems etniniams vokiečiams, deportuoti į koncentracijos stovyklas, atimti jų vaikus arba skirti priverstiniams darbams. Tikslas buvo įgyvendinti Generalinį planą „Ost“ po Sovietų Sąjungos užkariavimo, tačiau invazijai nepavykus A. Hitleriui teko svarstyti kitas galimybes. Vienas iš siūlymų buvo masinis priverstinis žydų deportavimas į Lenkiją, Palestiną ar Madagaskarą.

Be žydų naikinimo, naciai planavo [[bado planas|badu]] sumažinti užkariautų teritorijų gyventojų skaičių 30 mln. Maisto atsargos būtų nukreiptos vokiečių kariuomenei ir civiliams gyventojams. „Bado planas“ ir Generalinis planas „Ost“ būtų privedę 80 mln. SSRS gyventojų prie bado ribos. Dėl šių iš dalies įvykdytų planų visoje SSRS ir kitose Europos šalyse žuvo apie 19,3 mln. civilių ir [[karo belaisvis|karo belaisvių]]. Per karą Sovietų Sąjunga iš viso neteko 27 mln. žmonių (beveik 9 mln. iš jų buvo kariai). Ketvirtadalis sovietų gyventojų žuvo arba buvo sužeisti.

=== Holokaustas ir galutinis sprendimas ===


Maždaug tuo metu, kai 1941 m. gruodžio mėn. nepavyko užimti Maskvos, A. Hitleris nusprendė, kad Europos žydai turi būti nedelsiant sunaikinti. Kol okupuotose Lenkijos ir SSRS teritorijose vyko žydų žudynės, planai visiškai išnaikinti Europos žydus – 11 mln. žmonių – buvo įforminti 1942 m. sausio 20 d. [[Vanzės konferencija|Vanzės konferencijoje]]. Dalis žydų būtų pasmerkti darbui iki mirties, o kiti – nužudyti, įgyvendinant [[Galutinis sprendimas|galutinį žydų klausimo sprendimą]]. Iš pradžių aukos buvo žudomos mobiliųjų žudymo batalionų, paskui [[dujų kamera|dujų kamerose]] ir dujų furgonuose, tačiau šie metodai pasirodė nepraktiški tokio masto naikinimui. Iki 1942 m. [[Aušvicas II|Aušvice]], [[Chelmno naikinimo stovykla|Chelmne]], [[Sobiboro naikinimo stovykla|Sobibore]], [[Treblinkos naikinimo stovykla|Treblinkoje]] ir kitur buvo įkurtos naikinimo stovyklos su dujų kameromis. Bendras nužudytų žydų skaičius svyruoja nuo 5,5 iki 6 mln., įskaitant 1 mln. vaikų.

Sąjungininkai informaciją apie žydų žudynes gavo iš [[Lenkijos emigracinė vyriausybė|Lenkijos emigracinės vyriausybės]] ir Lenkijos vadovybės Varšuvoje, daugiausia remdamiesi [[Lenkijos pogrindinė valstybė|Lenkijos pogrindžio žvalgybos]] duomenimis. Vokiečiai turėjo prieigą prie informacijos apie tai, kas vyksta, nes iš okupuotų teritorijų grįžę kariai pasakojo apie tai, ką matė ir padarė. Istorikas [[Richard J. Evans|Ričardas Dž. Evansas]] teigia, kad dauguma vokiečių nepritarė genocidui.

=== Lenkų engimas ===
: **'
Nacių valdžia nusiteikė veikti ir prieš kai kurias slavų tautas, o ypač lenkus. Į lenkus naciai žiūrėjo kaip į „požmogius ne arijus“. Vokiečiams okupavus Lenkiją, mirė 2,7 mln. lenkų. Lenkijos civiliai buvo naudojami priverstiniam darbui Vokietijos pramonėje, internuoti, masiškai iškeldinami, kad užleistų vietą vokiečių kolonistams, ir masiškai žudomi. Vokietijos valdžia sistemingai stengėsi sunaikinti lenkų kultūrą ir tautinę tapatybę. Operacijos „Akcija AB“ metu daugelis universitetų profesorių ir lenkų inteligentijos atstovų buvo suimti, išvežti į koncentracijos stovyklas arba nužudyti. Per karą Lenkija neteko maždaug 39–45 % gydytojų ir odontologų, 26–57 % teisininkų, 15–30 % mokytojų, 30–40 % mokslininkų ir universitetų profesorių bei 18–28 % dvasininkų.

### Elgesys su sovietų karo belaisviais

Sovietų karo belaisvius naciai laikė ne žmonėmis ir „komunistinės grėsmės“ dalimi. Karo metu į nelaisvę paimta 5,75 mln. sovietų karo belaisvių – daugiau nei iš visų kitų Sąjungininkų kartu sudėjus. Iš jų 1941–1945 m. nužudyta apie 3,3 mln. Pagal dydį, tai antra po žydų labiausiai nukentėjusi aukų grupė.

## Socialinė politika
### Švietimas

1933 m. priimti antisemitiniai įstatymai paskatino visus žydus mokytojus, dėstytojus ir pareigūnus pašalinti iš švietimo sistemos. Dauguma mokytojų turėjo priklausyti Nacionalsocialistinei mokytojų sąjungai, o universitetų dėstytojai turėjo prisijungti prie Nacionalsocialistinės vokiečių dėstytojų sąjungos. Mokytojai privalėjo duoti ištikimybės ir paklusnumo priesaiką A. Hitleriui, o tie, kurie „nepakankamai atitiko“ partijos idealus, buvo atleidžiami. Lėšų trūkumas atlyginimų kėlimui privertė daug mokytojų palikti darbą. Dėl mokytojų trūkumo vidutinis klasės dydis padidėjo nuo 37 mokinių 1927 m. iki 43 mokinių 1938 m.

Vidaus reikalų ministras Vilhelmas Frikas, mokslo, švietimo ir kultūros ministras Bernhardas Rustas bei kitos agentūros leido dažnus ir neretai prieštaringus nurodymus dėl pamokų turinio ir priimtinų vadovėlių mokyklose. Nacių režimui nepriimtinos knygos pašalintos iš mokyklų bibliotekų. 1934 m. sausį nacizmo ideologijos indoktrinacija tapo privaloma.

Neatsiliekant nuo labai aukšto mokytojų nacifikacijos lygio, mokyklų programą papildė „rasių mokslas“, o vaikai buvo mokomi, kokiomis „savybėmis“ pasižymi žydų ir kitų tautybių žmonės, kurie neatitinka nacių visuomenės vizijos. Daugumos dalykų, įskaitant biologiją, geografiją ir net matematiką, mokymo programa pakeista, kad dėmesys būtų nukreiptas į rasę. Karinis ugdymas tapo pagrindine kūno kultūros sudedamąja dalimi, o fizika orientuota į karinius dalykus, tokius kaip balistika ir aerodinamika. Mokiniai privalėjo žiūrėti visus Propagandos ministerijos parengtus filmus.

### Moterų ir šeimos vaidmuo

Moterys buvo nacių socialinės politikos kertinis akmuo. Naciai priešinosi feministiniam judėjimui, tvirtino, kad tai „žydų intelektualų kūrinys“, ir vietoj to propagavo patriarchalinę visuomenę, kurioje vokietė moteris pripažintų, kad „jos pasaulis yra vyras, šeima, vaikai ir namai“. Uždarius feministines grupes arba įtraukus jas į Nacionalsocialistinę moterų sąjungą, ji derino grupes visoje šalyje, siekdama skatinti motinystę ir namų ūkio veiklą. Sąjunga siūlė užsiėmimus apie vaikų auklėjimą, siuvimą, maisto gaminimą. Garsios feministės, pvz., Anita Augspurg, Lida Gustava Heymann ir Helene Stöcker, buvo priverstos gyventi tremtyje. Sąjungos leidinys „NS-Frauen-Warte“ buvo vienintelis šalyje leidžiamas moterų žurnalas, patvirtintas partijos.

Moterys buvo raginamos palikti darbo jėgą, o propaganda skatino didelių šeimų kūrimą su rasiniu požiūriu tinkamomis moterimis. Daugiavaikės motinos būdavo apdovanojamos Vokiečių motinos garbės kryžiumi: 4–5 vaikų susilaukusios moterys gaudavo bronzinį, 6–7 – sidabrinį, 8 ar daugiau – auksinį kryžių. Didelės šeimos gaudavo subsidijas išlaidoms padengti. Nors tai paskatino gimstamumą, šeimų, turinčių 4 ar daugiau vaikų, skaičius nuo 1935 iki 1940 m. sumažėjo 5 %. Moterų pašalinimas iš darbo jėgos norimo rezultato – darbo vietų atlaisvinimo vyrams – nedavė, nes moterys daugiausia dirbo tarnaitėmis, audėjomis arba maisto ir gėrimų pramonėje – darbuose, kurie vyrams nebuvo aktualūs. Nacistinė filosofija draudė prieš karą įdarbinti didelį skaičių moterų ginklų fabrikuose, todėl buvo samdomi užsienio darbininkai. Prasidėjus karui, plačiai naudotas vergiškas darbas. 1943 m. sausį A. Hitleris pasirašė dekretą, pagal kurį visos jaunesnės kaip 50 m. moterys privalėjo registruotis darbams, prisidedantiems prie karo pastangų. Vėliau moterys buvo nukreiptos į žemės ūkio ir pramonės darbus, o iki 1944 m. rugsėjo 14,9 mln. moterų dirbo ginklų gamybos srityje.

Nacių vadovybė pritarė idėjai, kad racionalus ir teorinis darbas yra svetimas moters prigimčiai, todėl atkalbinėjo moteris nuo aukštojo mokslo siekimo. 1933 m. priimtas įstatymas apribojo į universitetą priimamų moterų skaičių iki 10 % vyrų skaičiaus. Dėl to merginų skaičius vidurinėse mokyklose sumažėjo nuo 437 000 1926 m. iki 205 000 1937 m. Aukštosiose mokyklose besimokančių moterų skaičius sumažėjo nuo 128 000 1933 m. iki 51 000 1938 m. Tačiau dėl reikalavimo vyrams karo metu stoti į karo tarnybą, 1944 m. moterys sudarė pusę aukštųjų mokyklų studentų.

Moterys turėjo būti stiprios, sveikos ir energingos. Tobula moterimi laikyta tvirta valstietė, dirbusi žemę ir gimdžiusi stiprius vaikus; moterys būdavo liaupsinamos už atletiškumą ir įdegį nuo darbo lauke. Įkurta organizacijų, skirtų diegti nacių vertybes. 1939 m. kovą narystė hitlerjugende tapo privaloma visiems 10 metų sulaukusiems vaikams. Hitlerjugendo padalinys Mergaičių sąjunga buvo skirta 10–14, Vokietijos merginų sąjunga (BDM) – 14–18 metų merginoms. BDM veikla buvo sutelkta į fizinį lavinimą.

Nacių režimas skatino liberalią elgesio normą lytinių santykių klausimais ir palankiai vertino moteris, kurios gimdė vaikus ne santuokoje. Karo metu padidėjo promiskuitetas (paleistuvavimas), nes nevedę kariai dažnai palaikydavo intymius santykius su keliomis moterimis vienu metu. Karių žmonos dažnai turėdavo nesantuokinių santykių. Seksas kartais buvo naudojamas kaip prekė, siekiant gauti geresnį darbą iš užsienio darbininko. Brošiūrose vokietėms moterims patarta vengti lytinių santykių su užsienio darbininkais, nes tai esą kelia pavojų jų kraujui.

A. Hitleriui pritarus, H. Himleris siekė, kad naujoji nacių režimo visuomenė panaikintų ne santuokoje gimusių vaikų (ypač SS narių), kurių rasinis grynumas yra tiriamas, stigmatizavimą. Jis tikėjosi, kad kiekviena esesininkų šeima susilauks 4–6 vaikų. 1935 m. H. Himlerio įkurta asociacija „Lebensborn“ (*Gyvybės šaltinis*) steigė motinystės centrus, kuriuose nėščios vienišos moterys galėdavo apsistoti. Prieš priimant moteris, tikrintas abiejų tėvų rasinis tinkamumas. Gimę vaikai dažnai būdavo įvaikami esesininkų šeimų. Centrai taip pat buvo skirti SS ir NSDAP narių žmonoms, kurios greitai užpildė daugiau nei pusę laisvų vietų.

Įstatymai, draudžiantys abortus (išskyrus dėl medicininių priežasčių), buvo griežtai vykdomi nacių režimo. Abortų skaičius sumažėjo nuo 35 000 per metus 1930 m. iki mažiau nei 2000 per metus 1939 m., nors 1935 m. buvo priimtas įstatymas, leidžiantis abortus eugenikos tikslais.

### Sveikatos apsauga

Nacistinėje Vokietijoje veikė stiprus kovos su tabaku judėjimas, nes 1939 m. atlikti tyrimai įrodė priežastinį ryšį tarp rūkymo ir plaučių vėžio. Reicho sveikatos tarnyba ėmėsi priemonių apriboti rūkymui: skaitė paskaitas, platino brošiūras. Rūkyti uždrausta daugelyje darbo vietų, traukiniuose ir tarnybą atliekantiems kareiviams. Valdžios institucijos taip pat stengėsi kontroliuoti kitas kancerogenines medžiagas, pvz., asbestą ir pesticidus. Vykdant bendrą visuomenės sveikatos kampaniją, buvo išvalyti vandens tiekimo šaltiniai, iš vartojimo prekių pašalintas švinas ir gyvsidabris, o moterys buvo raginamos reguliariai tikrintis dėl krūties vėžio.

Valdžios administruojami sveikatos draudimo planai buvo prieinami, tačiau 1933 m. atsisakyta teikti draudimą žydams. Tais pačiais metais žydų gydytojams uždrausta teikti paslaugas valdžios apdraustiems žmonėms. 1937 m. žydų gydytojams uždrausta teikti paslaugas nežydų tautybės žmonėms, o 1938 m. iš jų visiškai atimta teisė verstis medicinos praktika.

Nuo 1941 m. koncentracijos stovyklose su kaliniais buvo atliekami medicininiai eksperimentai (dauguma jų pseudomoksliniai). Žymiausias medicininius eksperimentus atlikęs gydytojas buvo SS hauptšturmfiureris Jozefas Mengelė, dirbęs Aušvico naikinimo stovykloje. Daugelis jo aukų mirė. Koncentracijos stovyklų kaliniai buvo parduodami farmacijos kompanijoms vaistų bandymams ir kitiems eksperimentams.

### Gamtosauga
Nacių visuomenėje buvo gyvūnų teisių rėmėjų, o daugelis žmonių mėgo zoologijos sodus ir laukinę gamtą. Valdžia, siekdama užtikrinti gyvūnų ir aplinkos apsaugą, ėmėsi keleto priemonių. 1933 m. naciai priėmė griežtą gyvūnų apsaugos įstatymą, turėjusį įtakos medicininiams tyrimams. Įstatymas buvo vykdomas tik paviršutiniškai, ir nepaisant vivisekcijos (bandymų su gyvais gyvūnais) draudimo, Vidaus reikalų ministerija lengvai išduodavo leidimus eksperimentams su gyvūnais.

H. Gėringo vadovaujama Reicho miškininkystės tarnyba įvedė taisyklių, pagal kurias miškininkai turėjo sodinti įvairius medžius, kad būtų užtikrinta tinkama buveinė laukiniams gyvūnams, o 1933 m. priimtas naujas Reicho gyvūnų apsaugos įstatymas. 1935 m. režimas priėmė Reicho gamtos apsaugos įstatymą, siekdamas apsaugoti gamtinį kraštovaizdį nuo pernelyg didelės ūkinės veiklos. Tai leido nusavinti privačią žemę gamtos draustiniams steigti ir padėjo planuoti ilgalaikę perspektyvą. Buvo imtasi paviršutiniškų pastangų oro taršai mažinti, tačiau prasidėjus karui šios priemonės buvo menkai vykdomos.

### Religija
1933 m., naciams užgrobus valdžią, apie 67 % Vokietijos gyventojų buvo protestantai (liuteronai), 33 % katalikai, mažiau nei 1 % žydai. 1939 m. gyventojų surašymo, atlikto po Austrijos anšliuso, duomenimis, 54 % gyventojų buvo protestantai, 40 % katalikai, 3,5 % nacių religinio judėjimo „Gottgläubig“ (tikintys Dievą) nariai, 1,5 % netikinčių. Nacistinė Vokietija plačiai naudojo krikščionišką simboliką ir įvedė naujų krikščioniškų švenčių, pvz., didžiulę šventę, skirtą 1200-osioms frankų imperatoriaus Karolio Didžiojo, jėga apkrikštijusio gretimas germanų gentis, gimimo metinėms paminėti. Nacių propaganda A. Hitlerį vaizdavo kaip į Kristų panašų mesiją, „krikščioniškojo modelio išganymo figūrą“, „kuris išlaisvins pasaulį nuo Antikristo“.

A. Hitleris, vykdydamas glaichšaltungo (suvienodinimo) procesą, siekė suvienyti 28 Vokietijos protestantiškas žemių bažnyčias į vieningą Vokietijos Evangelikų Bažnyčią. Nacių šalininkas Liudvigas Miuleris paskirtas „Reicho vyskupu“, o režimui prijaučiančių lobistų grupė „Vokietijos krikščionys“ perėmė naujosios bažnyčios kontrolę. Jie prieštaravo Senajam Testamentui dėl judėjiškos kilmės ir reikalavo, kad atsivertę žydai būtų pašalinti iš jų bažnyčios. Evangelikų pastorius Martinas Nymeleris į tai atsakė įkūręs Išpažinimo Bažnyčią, kurios dvasininkai priešinosi nacių režimui. 1935 m., Išpažinimo Bažnyčios sinodui protestuojant prieš nacių religinę politiką, 700 jos pastorių suimti. L. Miuleriui atsistatydinus, A. Hitleris paskyrė Hansą Kerlą Bažnyčios reikalų ministru, kad šis tęstų pastangas kontroliuoti Protestantų Bažnyčią. 1936 m. Išpažinimo Bažnyčios pasiuntinys protestavo A. Hitleriui dėl religinių persekiojimų ir žmogaus teisių pažeidimų. Suimta dar šimtai pastorių. Bažnyčia toliau priešinosi, o A. Hitleris 1937 m. atsisakė planų suvienyti protestantų bažnyčias. M. Nymeleris 1937 m. liepą suimtas ir 7 metus kalintas Zaksenhauzeno ir Dachau koncentracijos stovyklose. Teologijos universitetai uždaryti, kitų protestantizmo krypčių pastoriai ir teologai suimti.

Naciams įsigalėjus valdžioje, imta persekioti Katalikų Bažnyčią. A. Hitleris, siekdamas panaikinti politinę Katalikų Bažnyčios galią, suėmė katalikiškos Bavarijos liaudies partijos ir Centro partijos veikėjus, šios ir kitos ne nacių politinės partijos 1933 m. liepą paleistos. 1933 m., Vokietijoje tęsiantis bažnyčios persekiojimui, su Vatikanu pasirašytas konkordatas. Sutartis įpareigojo Vokietiją gerbti katalikų institucijų nepriklausomybę ir uždraudė dvasininkams dalyvauti politikoje. A. Hitleris nuolat pažeidinėjo konkordatą, uždarydamas visas katalikiškas institucijas, kurių veikla nebuvo griežtai religinė. Persekiota dvasininkus, vienuoles ir pasaulietinius lyderius, per kelerius metus suimta tūkstančiai žmonių, dažnai dėl sufabrikuotų kaltinimų valiutos kontrabanda ar amoralumu. Keletas katalikų lyderių tapo 1934 m. Ilgųjų peilių nakties „valymo“ aukomis. Dauguma katalikų jaunimo grupių atsisakė išsiformuoti, o hitlerjugendo vadovas Balduras fon Širachas ragino organizacijos narius gatvėse puldinėti katalikus berniukus. Propaganda tvirtino, kad bažnyčia korumpuota, imta riboti viešus susirinkimus, katalikiški leidiniai cenzūruoti. Katalikiškos mokyklos įpareigotos sumažinti religinio ugdymo apimtį, iš valstybinių pastatų pašalinti kryžiai.

1937 m. popiežiaus Pijaus XI išleista enciklika „Mit brennender Sorge“ (), slapta atgabenta į Vokietiją penktajam gavėnios sekmadieniui, buvo skaitoma iš kiekvienos sakyklos, joje pasmerktas sistemingas režimo priešiškumas Bažnyčiai. Reaguodamas į tai, J. Gebelsas atnaujino režimo represijas ir propagandą prieš katalikus. Registracija į konfesines mokyklas smarkiai sumažėjo, o iki 1939 m. visos tokios mokyklos uždarytos arba pertvarkytos į valstybines įstaigas. Vėlesni katalikų protestai apėmė 1942 m. kovą Vokietijos vyskupų pasirašytą pastoracinį laišką „Kova su krikščionybe ir Bažnyčia“. Nacių valdymo laikotarpiu apie 30 % katalikų kunigų nubausti policijos. Didžiulis saugumo tinklas šnipinėjo dvasininkus ir kunigus, kurie dažnai buvo išduodami, suimami ar siunčiami į koncentracijos stovyklas – daugelis į specialius dvasininkams skirtus barakus Dachau. 1939 m. Vokietijos aneksuotose Lenkijos teritorijose pradėta žiauriai slopinti Katalikų Bažnyčią ir sistemingai ją naikinti.

Alfredas Rozenbergas, Nacionalsocialistų partijos Užsienio reikalų skyriaus vadovas ir A. Hitlerio paskirtasis Vokietijos kultūros ir švietimo lyderis, katalikybę laikė vienu iš pagrindinių nacizmo priešų. Jis planavo „sunaikinti į Vokietiją įvežtas užsienio krikščioniškas tikybas“ ir visose bažnyčiose, katedrose ir koplyčiose Bibliją ir krikščioniškąjį kryžių pakeisti „Mano kova“ egzemplioriais ir svastika. Persekiotos ir kitos krikščionybės atšakos, o NSDAP kancleris Martinas Bormanas 1941 m. pareiškė, kad „nacionalsocializmas ir krikščionybė nesuderinami“.

## Kultūra

Nacių režimas propagavo „tautinės bendruomenės“ () idėją. Tikslas buvo sukurti beklasę visuomenę, pagrįstą rasiniu grynumu ir supratimu, kad reikia ruoštis karui ir kovai su marksizmu. 1933 m. Vokietijos darbo frontas įkūrė organizaciją „Stiprybė per džiaugsmą“ (*Kraft durch Freude*). Ji ne tik perėmė dešimčių tūkstančių privačių poilsio įstaigų kontrolę, bet ir siūlė atostogas bei pramogas.

1933 m. rugsėjo mėn. įsteigti Reicho kultūros rūmai (*Reichskulturkammer*), kuriuos kontroliavo Propagandos ministerija. Institucija kontroliavo kultūrinio gyvenimo aspektus, tokius kaip kinas, radijas, spauda, vaizduojamasis menas, muzika, teatras ir literatūra. Šių profesijų atstovai turėjo prisijungti prie nacistinių organizacijų. Žydai ir „politiškai nepatikimi“ žmonės negalėjo dirbti meno srityje, daugelis emigravo. Prieš išleidžiant knygas jas turėdavo patvirtinti Propagandos ministerija. Išleisti knygas tapo sunkiau, nes režimas siekė naudoti jas tik kaip propagandos sklaidos priemonę.

4 dešimtmetyje Vokietijoje išpopuliarėjo radijas: 1939 m. imtuvą turėjo virš 70 % žmonių – daugiau nei bet kurioje kitoje šalyje. 1933 m. liepos mėn. iš radijo stočių pašalinti kairieji ir kiti, kurie buvo laikomi nepageidaujamais. Užgrobus valdžią radijuje vyravo propagandinės kalbos, tačiau laikui bėgant J. Gebelsas reikalavo, kad būtų leidžiama daugiau muzikos, kad klausytojai nesikreiptų į užsienio transliuotojus.

### Cenzūra

Laikraščius, kaip ir kitas žiniasklaidos priemones, kontroliavo valstybė. Reicho spaudos rūmai uždarė arba nupirko laikraščius ir jų leidyklas. 1939 m. daugiau nei du trečdaliai laikraščių ir žurnalų tiesiogiai priklausė Propagandos ministerijai. Nacių partijos dienraštį „Völkischer Beobachter“ redagavo A. Rozenbergas, parašęs „Dvidešimto amžiaus mitą“ – rasinių teorijų knygą, aukštinančią šiaurinę rasę. J. Gebelsas kontroliavo naujienų agentūras ir reikalavo, kad visi Vokietijos laikraščiai skelbtų tik režimui palankų turinį. Propagandos ministerija kiekvieną savaitę išleisdavo dvi dešimtis direktyvų, numatančių, kokios tiksliai naujienos turi būti skelbiamos. Laikraščių skaitytojų skaičius dėl suprastėjusios turinio kokybės ir populiarėjančio radijo smarkiai sumenko. Karo pabaigoje propaganda tapo mažiau veiksminga, nes žmonės galėjo gauti informacijos ne iš oficialių kanalų.

Knygų autoriai masiškai paliko šalį, o kai kurie rašė režimą kritikuojančią medžiagą būdami tremtyje. J. Gebelsas rekomendavo likusiems autoriams sutelkti dėmesį į knygas, kurių tematika yra germanų mitai ir „kraujo ir žemės“ idėja. Iki 1933 m. pabaigos nacių režimas uždraudė daugiau nei tūkstantį knygų, kurias parašė žydai arba kuriose buvo žydų personažų. Naciai organizavo tokių knygų deginimą: 1933 m. gegužės 10 d. naktį surengta devyniolika tokių deginimų. Dešimtys tūkstančių knygų, pvz., Alberto Einšteino, Zigmundo Froido, Helen Keler, Alfredo Kero, Marselio Prusto, Ericho Marija Remarko, Aptono Sinklerio, Jakobo Vasermano, H. Dž. Velso ir Emilio Zolia, buvo viešai sudegintos. Pacifistiniai kūriniai, liberalias, demokratines vertybes puoselėjanti literatūra, Veimaro respubliką remiantys ar žydų autorių darbai pasmerkti sunaikinti.

### Architektūra ir menas

A. Hitleris asmeniškai domėjosi architektūra ir glaudžiai bendradarbiavo su valstybės architektais Pauliumi Trostu ir Albertu Špėru, kurdamas neoklasikinio stiliaus pastatus, paremtus romėnų architektūra. A. Špėras suprojektavo įspūdingų statinių, tokių kaip nacių partijos suvažiavimo aikštynas Niurnberge ir naujas Reichskanceliarijos pastatas Berlyne. A. Hitlerio planai perstatyti Berlyną apėmė milžinišką kupolą, paremtą Panteonu Romoje, ir triumfo arką, daugiau nei dvigubai aukštesnę už Triumfo arką Paryžiuje. Nei vienas iš jų nebuvo pastatytas.

A. Hitlerio įsitikinimas, kad abstraktus, dadaistinis, ekspresionistinis ir modernusis menas yra dekadentiškas, tapo politikos pagrindu. 1933 m. daugelis meno muziejų direktorių neteko pareigų, juos pakeitė partijos nariai. Maždaug 6 500 moderniojo meno kūrinių buvo pašalinti iš muziejų ir pakeisti nacių žiuri atrinktais darbais. 1935 m. šešiolikoje skirtingų miestų surengtos atmestų kūrinių parodos. 1937 m. liepos–lapkričio mėn. J. Gebelsas Miunchene organizavo „Išsigimusio meno“ parodą. Paroda buvo itin populiari, pritraukusi daugiau nei 2 mln. lankytojų.

1933 m. lapkričio mėn. įkūrus Reicho muzikos rūmus, jų pirmininku išrinktas kompozitorius Richardas Štrausas. Kaip ir kitų meno formų atveju, naciai išstūmė muzikantus, kurie rasiniu požiūriu buvo laikomi nepriimtinais ir dažniausiai nepritarė pernelyg moderniai ar atonaliai muzikai. Džiazas laikytas ypač netinkamu, o užsienio džiazo muzikantai paliko šalį arba buvo išvaryti. A. Hitleris pirmenybę teikė Richardo Vagnerio muzikai, ypač kūriniams, paremtiems germanų mitais ir herojiškomis istorijomis. Be to, 1933–1942 m. kasmet dalyvaudavo Bairoito festivalyje.

### Kinas

Kinas, tapęs 4 dešimtmečio atradimu, buvo pagrindinė propagandos sklaidos priemonė. Siekiant sustiprinti eugeninės ir rasinės politikos ideologiją buvo kuriami „dokumentiniai“ filmai. Tokiuose filmuose nuo fizinės ar psichinės negalios kenčiantys žmonės vadinami „našta“. 1940 m. filme „Amžinasis žydas“ (*Der ewige Jude*) badaujantys ir pažeminti Varšuvos ir Lodzės getų gyventojai ir šiurpūs ritualiniai gyvūnų skerdimai parodyti kaip „įprasta“ žydų kasdienybė. J. Gebelsas palankiai vertino propagandinių vaidybinių filmų kūrimą. Filmai, pvz., „Jud Süß“ arba „Die Rothschilds“ (abu išleisti 1940 m.), pasitelkiant romantiškus ir jaudinančius epizodus, dar labiau sustiprino žiūrovų antisemitinę ideologiją. Tokie filmai buvo skirti atitraukti žmonių dėmesį nuo karo tikrovės.

Lėni Ryfenštal filmai „Valios triumfas“ (*Triumph des Willens*, 1935), kuriame dokumentuojamas 1934 m. Niurnbergo suvažiavimas, ir „Olimpija“ (*Olympia*, 1938), vaizduojantis 1936 m. vasaros olimpines žaidynes, turėjo įtakos pasaulio vaidybinio ir dokumentinio kino raidai. Abu filmai tebėra prieštaringai vertinami, nes jų estetinis nuopelnas neatsiejamas nuo nacių idealų propagavimo.

## Palikimas

Karą laimėję Sąjungininkai surengė karo tribunolų, pradedant Niurnbergo procesu (vyko 1945 m. lapkričio–1946 m. spalio mėn.), kuriame buvo teisiami 23 aukščiausi Vokietijos pareigūnai. Jiems pareikšti kaltinimai sąmokslu vykdyti nusikaltimus, nusikaltimais taikai, karo nusikaltimais ir nusikaltimais žmoniškumui. Visi, išskyrus tris, pripažinti kaltais, dvylika nuteisti mirties bausme. 1946–1949 m. vyko dvylika mažųjų Niurnbergo procesų, kuriuose buvo teisiami 184 kaltinamieji. 1946–1949 m. Sąjungininkai išnagrinėjo 3887 bylas, iš kurių 489 perduotos teismui. Nuteisti 1426 asmenys, iš jų 297 – mirties bausme, 279 – kalėjimu iki gyvos galvos, likusieji – švelnesnėmis bausmėmis. Įvykdyta apie 65 % mirties nuosprendžių. Lenkija aktyviau nei kitos šalys tyrė karo nusikaltimus, pvz., iš 789 teismui perduotų Aušvico personalo narių 673 buvo patraukti baudžiamojon atsakomybėn.

A. Hitlerio ir Nacionalsocialistų partijos politinė programa sukėlė pasaulinį karą, po kurio Europa liko nuniokota ir nuskurdinta. Vokietija pati patyrė visišką sunaikinimą, kuris apibūdintas kaip „nulinė valanda“ (*Stunde Null*). Per Antrąjį pasaulinį karą žuvusių civilių skaičius buvo neregėtas karo istorijoje. Dėl to nacizmo ideologija ir režimo veiksmai beveik visuotinai laikomi amoraliais. Istorikai, filosofai ir politikai, apibūdindami A. Hitlerį ir nacių režimą, dažnai vartoja žodį „blogis“. Susidomėjimas nacistine Vokietija žiniasklaidoje ir akademiniame pasaulyje išlieka. Nors istorikas Richard J. Evans pažymi, kad šis laikotarpis „sukelia beveik visuotinį susidomėjimą, nes jo žiaurus rasizmas yra įspėjimas visai žmonijai“, jauni neonaciai mėgaujasi nacizmo simbolių ar šūkių sukeliamu šokiruojančiu poveikiu. Nacizmo simbolikos demonstravimas ar naudojimas Vokietijoje ir Austrijoje draudžiamas.

Nacistinę Vokietiją pakeitė trys valstybės: Vakarų Vokietija (Vokietijos Federacinė Respublika arba VFR), Rytų Vokietija (Vokietijos Demokratinė Respublika arba VDR) ir Austrija. Sąjungininkų pradėtas denacifikacijos procesas buvo tik iš dalies sėkmingas, nes tokių sričių kaip, pvz., medicina ar inžinerija, specialistų poreikis buvo pernelyg didelis. Tačiau nacistinių pažiūrų reiškimas buvo smerkiamas, o jas reiškusieji dažnai būdavo atleidžiami iš darbo. Iškart pasibaigus karui iki 6 dešimtmečio vokiečiai tylėjo apie karo patirtis ir jautė bendrą kaltės jausmą.

1961 m. vykęs Adolfo Eichmano teismas ir 1978 m. rodytas televizijos mini serialas „Holokaustas“ daugeliui vokiečių į pirmą planą iškėlė „Vergangenheitsbewältigung“ (susitaikymo su praeitimi) procesą. 8 dešimtmetyje į mokymo programą įtraukus nacių Vokietijos istorijos dėstymą, žmonės ėmė domėtis savo šeimos narių patirtimis. Šio laikotarpio tyrinėjimas ir noras kritiškai vertinti jo klaidas lėmė stiprios demokratijos vystymąsi Vokietijoje, tačiau vis dar jaučiamas antisemitizmo ir neonacistinių idėjų atgarsis.

2017 m. „Körber Foundation“ atlikta apklausa parodė, kad 47 % apklaustų 14–16 metų paauglių žinojo, kas yra Aušvicas. Žurnalistas Alan Posener šalies „augančią istorinę amneziją“ iš dalies priskyrė Vokietijos kino ir televizijos nesugebėjimui tiksliai atspindėti šalies istorijos.

## Pastabos

## Išnašos

## Šaltiniai

* 
* 
* 
* 
* 
* 
* 
*  
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
*  
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
*  
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
*